Elezzjonijiet fir-Repubblika Demokratika tal-Kongo: Voti flok bullits

Relazzjonijiet esterni

Deċiżjoni kbira: osservatur fil-Kongo jistudja dokument tal-vot

L-istampa fuq il-lemin titkellem weħidha.

L-ewwel elezzjonijiet tal-Kongo għal 40 sena raw 26 miljun votant jagħmel għażla bejn 33 kandidat Presidenzjali u 9,600 kandidat Parlamentari.

Tant kien kbir in-numru ta' kandidati illi kellhom jiġu stampati dokumenti tal-vot ta' daqs speċjali għall-elezzjoni tat-30 ta' Lulju.

Wara għaxar snin ta' gwerra u miljuni ta' persuni li sfaw maqtula, din l-elezzjoni toffri tama għan-nies tal-Kongo u għar-reġjun.

L-elezzjoni kienet suċċess iżda "għad fadal xogħol kbir ta' rikonċiljazzjoni xi jsir"

Tnax-il MPE ingħaqdu ma' 300 osservatur ta' l-elezzjoni mill-UE u 50,000 voluntier mill-Kongo biex josservaw il-votazzjoni.

Jürgen Schröder, MPE Demokratiku Kristjan Ġermaniż u president tad-delegazzjoni parlamentari għall-Kongo sejjaħ l-elezzjonijiet "suċċess kbir u bidu tajjeb", iżda wissa illi "għad fadal xogħol kbir ta' rikonċiljazzjoni xi jsir".

It-tim ta' l-MPE rrapporta illi l-elezzjoni kienet suċċess sinifikanti u li l-jum tal-votazzjoni mar pjuttost b'wiċċ il-ġid, ħlief għal xi każijiet iżolati ta' vjolenza wara l-votazzjoni u xi ftit problemi loġistiċi u tekniċi dakinhar ta' l-elezzjoni stess.

Meta wieħed iqis l-enormità ġeografika tal-Kongo (akbar mill-UE l-qadima ta' 15-il Membru), din kienet kisba kbira.

It-tieni tappa deċiżiva ta' l-elezzjonijiet għandha ssir fid-29 ta' Ottubru.

Id-delegazzjoni kompliet biex tgħid illi "l-għajnuna tal-komunità internazzjonali għamlet l-elezzjonijiet possibbli", iżda "li l-elezzjoni setgħet issir bis-saħħa tad-dedikazzjoni estrema tal-personal fiċ-ċentri tal-votazzjoni."

Il-Ġermaniż Soċjalist Ulrich Stockmann u d-Daniża Margrete Auken mill-Partit tal-Ħodor qalu li kienu sorpriżi b'mod pożittiv bl-entużjażmu tal-votanti u l-ammont kbir ta' nies li ħarġu jivvutaw – stmati għal madwar 70%.

L-MPE Ingliża Fiona Hall, mill-Partit Liberali, għamlet paragun ma' l-elezzjonijiet fl-Ukrajna, u osservat illi "Pemezz tal- Commission Electorale Indépendante (CEI), il-Kongo kiseb ir-revoluzzjoni oranġo tiegħu stess".

Pajjiż ħiereġ mill-gwerra

Ir-Repubblika Demokratika tal-Kongo ilha, sa mill-1996, involuta fl-aktar gwerra qalila li qatt rat l-Afrika.

Fl-agħar tagħha, din kienet tinvolvi 9 nazzjonijiet Afrikani u 20 grupp separatist militanti, u ħolqot nuqqas ta' stabilità fir-reġjun sħiħ tal-lagi l-kbar ta' l-Afrika.

Sa meta ġie ddikjarat waqfien fil-ġlied fl-2002, ġie stmat illi mietu 3.8 miljun ruħ.

L-għexieren ta' snin ta' abbandun u ġlied kienu farrku l-infrastruttura tal-pajjiż.

Bi 80% tal-poplu tal-Kongo jgħix fil-faqar, l-isfida għal kull gvern ġdid hija waħda ferm diffiċli.

L-Unjoni Ewropea għenet b'mod sinifikanti fil-proċess elettorali, billi ffinanzjat il-biċċa l-kbira ta' l-elezzjoni, ħarrġet bosta eluf ta' uffiċjali tal-pulizija tal-Kongo u billi pprovdiet forza militari biex tiġi żgurata sigurtà għal erba' xhur matul il-perjodu ta' l-elezzjoni.

Din il-forza "EUFOPR" tinvolvi personal ta' 3000 ruħ li huma mqassma bejn Kinxasa, forza fil-pajjiż ġar tal-Gabon u riżerva fl-Ewropa.

Dawn jagħtu appoġġ lill-forza taż-żamma tal-paċi tan-NU ta' 17,000 ruħ fil-Kongo.

Il-Membri ta' l-UE kkontribwew €250 miljun għall-ispejjeż ta' l-elezzjoni.

Appoġġ kontinwu meħtieġ biex tiġi stabbilita "kultura demokratika"

Il-Parlament Ewropew beħsiebu jibgħat grupp ieħor ta' MPE biex jimmonitorjaw t-tieni tappa ta' l-elezzjonijiet f'Ottubru.

L-appoġġ għall-Parlament il-ġdid tal-Kongo għandu jiġi mis-sħubija tal-Kongo fi ħdan l-Assemblea Parlamentari AKP-UE (Membri Parlamentari mill-Afrika, il-Karibew, il-Paċifiku u l-UE).

Dan għandu jħeġġeġ il-kummerċ u l-għajnuna lill-pajjiż.

Forma oħra ta' għajnuna ser ikunu ż-żjarat bilaterali bejn il-Parlament Ewropew u dak tal-Kongo.

Is-Sur Stockmann, waqt li kien qed jemfasizza l-ħtieġa għal impenn kontinwu, qal, "Jeħtieġ li nagħtu l-appoġġ tagħna lill-Parlament tal-Kongo biex jistabbilixxi kultura demokratika."

Qabel ma telaq minn Kinxasa, il-President tad-delegazzjoni Jürgen Schröder ġabar fil-qosor l-atmosfera fil-post meta qal illi "in-nies għejjew mill-gwerer u gvernijiet tranżitorji".

Minkejja s-suċċess inizzjali, huwa wissa lill-pajjiżi tal-Punent biex ma jieqfux fl-isforzi tagħhom u biex ma jitilfux l-interess, għaliex "jekk jieqfu jappoġġaw il-proċess ta' tranżizzjoni tal-Kongo… dan ikun diżastruż."

20060831STO10189 Rapport tas-Servizz ta' l-Istampa tal-Parlament dwar l-elezzjonijiet L-MPE jagħmlu mistoqsiiet lill-Kummissarju Ewropew għall-Iżvilupp u l-Għajnuna Umanitarja Louis Michel Sit ta' l-EURFOR


It-Tnejn li għadda fil-Plenarja

Istituzzjonijiet

Il-President Borrell jiftaħ is-seduta Plenarja

Il-President tal-Parlament, Josep Borrell uża r-rimarki ta' ftuħ tradizzjonali tiegħu għall-plenarja sabiex ifakkar "il-ġrajjiet traġiċi" tal-gwerra fil-Libanu u l-"kwistjonijiet umanitarji drammatiċi" imqajma mill-immigrazzjoni fl-Ewropa.

Aktar tard, il-Kumitat għall-Affarijiet Barranin tal-Parlament iddiskuta l-progress tat-Turkija lejn is-sħubija fl-UE.

Il-MPE fissru l-appoġġ tagħhom għall-eventwalità ta' sħubija, iżda qalu li Ankara għandha taħdem aktar fuq ir-riforma politika.

Il-gwerra fil-Libanu: Il-President Borrell fakkar lill-MPE li l-Parlament kien minn ta' l-ewwel li talab il-waqfien mill-ġlied.

Fakkar f'laqgħa deċiżiva tal-mexxejja tal-Gruppi Politiċi tal-Parlament fl-1 ta' Awissu li fiha ntalab li jsir waqfien mill-ġlied minnufih, waqfien ta' l-attakki fuq iċ-ċivili u forza tal-Ġnus Magħquda b'kontribuzzjoni Ewropea b'saħħitha.

Matul il-kriżi, il-Parlament ħeġġeġ lill-Membri ta' l-UE u lill-istituzzjonijiet sabiex "jitkellmu b'vuċi waħda".

Qal li l-użu ta' forza ta' l-UE kien "prova tal-kredibilità" għall-Unjoni.

Laqa' wkoll inizjattivi diplomatiċi mill-Assemblea Ewro-Mediterranea tal-Parlament (EMPA) li kienu "ta' eżempju ta' Parlamentari Ewropej u Għarab jaħdmu flimkien".

L-Immigrazzjoni: Matul dan is-sajf, 10,000 immigrant Afrikan niżlu illegalment f'Lampedusa fl-Italja u 20,000 oħra fil-Gżejjer Kanarji.

Mijiet oħra huma maħsuba li għerqu.

Il-President Borrell tkellem fuq il-"kwistjonijiet umanitarji drammatiċi" li din is-sitwazzjoni qiegħda tqajjem u qal li minħabba n-nuqqas ta' ugwaljanza tal-ġid, dan l-influss "m'huwiex se jkun ta' darba".

Huwa talab li tiġi stabbilita politika ta' l-UE fuq l-immigrazzjoni u l-iżvilupp sabiex tindirizza din il-problema.

It-Turkija: Fil-laqgħa tal-Kumitat għall-Affarijiet Barranin tal-Parlament aktar tard filgħaxija, il-MPE urew it-tħassib tagħhom fuq il-mixi bil-mod tar-riformi politiċi fit-Turkija meta vvutaw għal riżoluzzjoni fi tħejjija għas-seduta plenarja li jmiss tal-Parlament.

Il-MPE għamluha ċara li huma jittamaw li eventwalment it-Turkija ssir membru ta' l-UE, iżda jeħtieġ li din taħdem ferm aktar fuq il-bidliet meħtieġa sabiex tissodisfa l-kundizzjonijiet għal sħubija fl-UE.

Għalissa, il-MPE huma dejjem aktar inkwetati fuq ir-rifjut tat-Turkija milli tammetti bastimenti u ajruplani minn Ċipru, Stat Membru ta' l-UE li għadu maqsum – in-naħa ta' fuq Torka u n-naħa t'isfel Griega.

Ir-riżoluzzjoni li nhar it-Tnejn filgħaxija ttieħed vot fuqha wissiet li f'Settembru tas-sena l-oħra, il-gvernijiet ta' l-UE qalu li t-Turkija għandha tammetti l-ajruplani u bastimenti Ċiprijotti sa l-aħħar ta' l-2006 jew inkella tissogra li n-negozjati jitwaqqfu.

Għal aktar informazzjoni fuq dawn is-suġġetti, fuq suġġetti oħra u fuq bidliet fl-aġenda, ikklikkja fuq il-links t'hawn taħt.

20060905STO10327 Aktar fuq is-seduta tal-ftuħ u fuq kwistjonijiet oħra EP Live Info għall-Istampa dwar il-laqgħa fuq it-Turkija


Diskorsi ta' minuta: madwar il-plenarja f'60 sekonda

Istituzzjonijiet

Stop watch, 60 sekonda u daqshekk

Matul in-nofs siegħa wara r-rimarki tradizzjonali tal-ftuħ mill-President tal-Parlament, il-MPE individwali jkollhom minuta ċ-ċans biex jitkellmu jew jistaqsu mistoqsija quddiem il-kamra fuq kwalunkwe suġġett li huma jqisu ta' "importanza politika".

Id-definizzjoni suġġettiva tiggarantixxi varjetà wiesgħa ta' diskorsi.

L-għażla tal-kelliema tirrifletti bilanċ bejn dawk li jkunu tkellmu qabel, nazzjonalitajiet u gruppi politiċi.

Firxa ta' suġġetti differenti

Minħabba li l-MPE jitkellmu l-aktar b'mod li jappoġġja l-grupp tagħhom fuq materji fl-aġenda, id-diskorsi ta' minuta jippermettulhom "jaqilgħu l-affarijiet minn fuq l-istonku tagħhom" u jqajjmu kwistjonijiet ta' interess individwali.

Xi wħud mis-suġġetti indirizzati dan l-aħħar jinkludu: il-ksur tad-drittijiet tal-bniedem, ir-razziżmu, l-omofobija, il-libertà reliġjuża, it-tniġġis, l-affarijiet barranin, l-ambjent, l-għajnuna umanitarja u n-nuqqas ta' impjiegi.

Il-MPE jistgħu jużaw il-ħin ukoll biex ixandru u jappoġġjaw il-kawża ta' individwi.

Per eżempju, dan l-aħħar, Membru Skoċċiż qabad il-kawża ta' wieħed mill-kostitwenti tiegħu imwieled barra li ħabbat wiċċu ma' – fl-opinjoni tiegħu - deportazzjoni inġusta.

Talab għall-appoġġ minn sħabu l-Membri.

Normalment, is-suġġetti m'humiex fuq l-aġenda uffiċjali u l-membri jistgħu jitkellmu fuq il-kwistjonijiet li huma għandhom għal qalbhom, jew fuq kwistjonijiet li kienu fuq il-mezzi tax-xandir.

Fi stil tipikament politiku, il-MPE spiss jużaw l-opportunità biex jieħdu l-punti minn fuq l-avversarji politiċi tagħhom, kemm fil-Parlament Ewropew kif ukoll f'xi assemblea nazzjonali.

Il-kompetizzjoni biex wieħed jitkellem hija waħda ħarxa, minħabba li l-ftuħ ta' seduta plenarja tingħata importanza mhux ħażin mill-istampa.

Għall-ftuħ tal-Plenarja ta' din il-ġimgħa ddaħħlu darbtejn iżjed applikazzjonijiet mingħand MPE mill-ħin permess.

Ir-regola 144: Il-MPE u s-60 sekonda tagħhom

Skond ir-regola 144 tar-Regoli ta' Proċedura tal-Parlament Ewropew, il-MPE huma intitolati għal diskors ta' 60 sekonda fuq kwalunkwe suġġett ta' "importanza politika."

Normalment, il-MPE jindirizzaw il-Plenarja fl-ilsien nativ tagħhom.

Fil-preżent, fil-Parlament jintużaw għoxrin lingwa.

Hemm numru ta' modi differenti biex tkun tista' ssir taf x'inhu jiġri:

- Live permezz tal-websajt fuq EP Live

- Filmat fuq Talba jagħti l-aċċess għal diskorsi preċedenti

- Il-mistoqsijiet u d-diskorsi huma ppubblikati verbatim fuq il-websajt tal-Parlament permezz ta' "CRE" ("Compte-rendu exhaustif").

20060905STO10339 CRE Filmat fuq talba Regoli ta' proċedura


Mudell Soċjali Ewropew għall-ġejjieni: għaqda ta' valuri b'sistemi differenti

Politika soċjali

Il-Membri tal-Parlament Ewropew adottaw rapport imħejji fi ħdan il-Kumitat għall-Impjiegi u l-Affarijiet Soċjali dwar il-mudell soċjali Ewropew tal-ġejjieni.

Ir-rapport ifakkar li l-mudell soċjali Ewropew jirrifletti sett komuni ta' valuri, implementat b'mod differenti mill-Istati Membri.

Waqt li l-Membri huma favur dan il-Mudell Soċjali, huma saħqu li, sabiex jibqa' ppriservat, għandha ssir riforma ta' dan il-kunċett.

Għalhekk issuġġerew x'għandu jsir fuq livell Ewropew u fuq dak nazzjonali.

Fattur pożittiv fit-tkabbir ekonomiku ta' l-UE

Ir-rapport, imħejji minn José Silva Peneda (EPP-ED, PT) u Prionsas De Rossa (PES, IR), ifakkar li l-mudell soċjali Ewropew "jirrifletti sett komuni ta' valuri, imsejjes fuq il-preservazzjoni tal-paċi, il-ġustizzja soċjali, l-ugwaljanza, is-solidarjeta', il-promozzjoni tal-ħelsien u tad-demokrazija, u r-rispett għad-drittijiet tal-bniedem".

Skond il-Membri, "fl-aħħar 60 sena, is-sett ta' valuri komuni rifless fil-mudell soċjali Ewropew ippermetta lill-UE li kienet qed tikber biex issir b'suċċess żona ta' prosperita' ekonomika u ġustizzja soċjali ikbar".

Huma sostnew li l-politiki soċjali, meta mfassla kif xieraq, "m'għandhomx jitqiesu bħala spiża iżda, minflok, bħala fattur pożittiv fit-tkabbir ekonomiku ta' l-UE".

Minkejja li l-Istati Membri ta' l-Unjoni għandhom sistemi soċjali differenti, u implimentaw dawn il-valuri b'modi differenti, kollha jimmiraw biex jiksbu bilanċ "imsejjes fuq interdipendenza attiva bejn it-tkabbir ekonomiku u s-solidarjeta' soċjali, u dan jidher fil-mudell soċjali Ewropew bħala unita' ta' valuri b'varjeta' ta' sistemi".

Bżonn urġenti ta' riforma

Il-Membri saħqu dwar il-bżonn li "jiġu ppriservati u msaħħa l-valuri assoċjati mal-mudell soċjali Ewropew … u l-istandards soċjali għolja diġa' milħuqa".

Dawn l-valuri jinkludu l-ugwaljanza, is-solidarjeta', id-drittijiet u r-responsabilitajiet individwali, li ma ssirx diskriminazzjoni u l-aċċess għal servizzi pubbliċi ta' kwalita' għolja.

Huma konvinti li hemm bżonn ta' riforma urġenti tas-sistemi ekonomiċi u soċjali "fejn dawn ma jissodisfawx il-kriterji ta' l-effiċjenza u ta' l-iżvilupp soċjalment sostenibbli, u fejn m'humiex adegwati biex jindirizzaw l-isfidi tal-bidla demografika, tal-globalizzazzjoni u tar-rivoluzzjoni ta' l-Informatika".

Barra minn hekk, hemm bżonn li jiġġedded l-impenn ta' l-UE għal Ewropa soċjali biex iċ-ċittadini jerġa' jkollhom fiduċja fil-proġett ta' l-UE, li jipprovdi x-xogħol, it-tkabbir u l-prosperita'.

Azzjonijiet meħtieġa fuq livell Ewropew u nazzjonali

Skond il-Parlament, għalkemm ix-xogħol u l-politika soċjali jibqgħu sostanzjalment fil-kompetenza nazzjonali, l-UE għandha toħloq qafas ekonomiku u soċjali li jippermetti lill-Istati Membri jimplimentaw ir-riformi kif meħtieġ fil-livell nazzjonali, skond iċ-ċirkustanzi ekonomiċi, soċjali u politiċi individwali tagħhom.

Il-Membri stiednu lill-Kummissjoni u lill-Kunsill biex "jirrispettaw it-trijangolu ekwilaterali tal-bidu ta' l-Istrateġija ta' Liżbona" u biex jiżviluppaw metodu iktar ibbilanċjat bejn il-koordinazzjoni ekonomika fuq naħa waħda u x-xogħol u l-politika soċjali fuq in-naħa l-oħra.

Barra minn hekk, il-Kummissjoni ġiet mitluba tieħu aktar inizjattivi sabiex tikseb l-implimentazzjoni sħiħa tas-suq intern waqt li jiġi żgurat li ma jitnaqqsux l-istandards soċjali, tal-konsumatur jew dawk ambjentali.

Il-Kummissjoni għandha wkoll tinkorpora d-dimensjonijiet soċjali fl-analiżi tagħha dwar l-impatti skond il-klawżola soċjali ta' l-abbozz tat-Trattat Kostituzzjonali.

Il-Parlament għaraf ukoll il-vantaġġi tas-sistemi ta' 'flessigurtà' li l-Istati Membri għandhom jadottaw, għaliex dawn huma "mezz biex jippromwovu r-rikonċiljazzjoni tal-kunċetti tal-bilanċ bejn ix-xogħol u l-ħajja u taċ-ċiklu tax-xogħol u tal-ħajja".

Ir- rapporteur spjega li kunċett tal-flessigurtà jfisser strateġija sabiex tiġi żviluppata aktar flessibilita' fis-suq tax-xogħol, ssir modernizzazzjoni ta' l-organizzazzjoni tax-xogħol u tar-relazzjonijiet industrijali, waqt li tkun żgurata s-sigurta' u l-ħarsien soċjali ta' l-impjegati, jinstab bilanċ bejn ix-xogħol u l-ħajja, jingħataw taħriġ mill-ġdid u opportunitajiet ta' tagħlim tul il-ħajja.

Peress li ħafna Stati Membri għadhom 'il bogħod milli jilħqu l-objettivi ta' l-Istrateġija ta' Liżbona, dawn ġew mistiedna biex jieħdu azzjoni fir-rigward tal-miri għax-xogħol, speċjalment dak tan-nisa u taż-żgħażagħ, ta' l-investiment fir-riċerka u l-iżvilupp, tas-servizzi fejn jieħdu ħsieb it-tfal u tat-tagħlim tul il-ħajja kollha.

L-Istati Membri ġew ukoll mistiedna biex iwettqu riformi bil-għan li jiżguraw "is-sostenibilita' finanzjarja tas-sistemi soċjali nazzjonali, mingħajr ħsara għad-drittijiet miksuba, għall-appoġġ reċiproku u għas-solidarjeta' bejn il-ġenerazzjonijiet".

Il-Membri għarfu l-biża' li r-riformi tal-pensjonijiet, li nbdew f'bosta Stati Membri, se jżid l-għadd ta' pensjonanti li diġà qed jgħixu fil-faqar.

Għalhekk enfasizzaw il-ħtieġa għal azzjoni pożittiva li tinkoraġġixxi u tagħmilha possibbli għal ħaddiema kbar fl-eta' biex jibqgħu fis-suq tax-xogħol jew jerġgħu jidħlu fih, u li tagħti aċċess ġust u iktar flessibilita' fl-għażla ta' skemi tal-pensjoni u ta' l-irtirar.

Barra minn hekk, l-Istati Membri għandhom itejbu l-koordinazzjoni tal-politiki tagħhom dwar it-taxxi bil-ħsieb li tiġi evitata l-kompetizzjoni f'dan il-qasam li tagħmel il-ħsara, sabiex ikun hemm garanzija ta' finanzjament sostenibbli għall-ħarsien soċjali u sabiex il-politika dwar it-taxxi ssir aktar favorevoli għax-xogħol.

Il-fondi ta' l-UE bħall-Fondi Strutturali Ewropej, għandhom jintużaw b'mod aktar effiċjenti sabiex jikkofinanzjaw ir-riformi nazzjonali.

Il-Membri saħqu wkoll li biex tkun suċċess, kwalunkwe riforma tas-sistemi soċjali għandha tinvolvi lil dawk kollha li għandhom interess fil-qasam, b'mod partikulari l-imsieħba soċjali u s-soċjeta' ċivili.

Proċedura: Inizjattiva Dibattitu: 5.09.06

20060901IPR10244 Rapport dwar mudell soċjali Ewropew għall-ġejjieni


Bżonn ta' strateġija ambizzjuża favur is-saħħa mentali

Saħħa pubblika

Il-MPE adottaw rapport dwar il-bżonn ta' strateġija Ewropea għat-titjib tas-saħħa mentali tal-popolazzjoni.

Ir-rapport ifakkar li fl-Ewropa persuna minn kull erba' jkollha mill-inqas episodju sinifikanti wieħed ta' mard mentali.

Huwa wkoll stmat li fl-Unjoni Ewropea kull sena jkun hemm 18.4 miljun persuna ta' bejn it-18 u 65 sena li jbatu minn dipressjoni qawwija.

Kull sena, madwar 58,000 ċittadin ta' l-Unjoni Ewropea jagħmlu suwiċidju.

Ir-rapport adottat isemmi ħames difetti prinċipali tas-sistema tas-saħħa mentali fl-Ewropa:

Hemm ħames difetti prinċipali fis-sistema tas-saħħa mentali tagħna:

- l-insuffiċjenza tas-servizzi tal-komunità;

- in-nuqqas li jinstemgħu l-utenti tas-servizz u l-kuraturi tagħhom;

- l-inabilità jew in-nuqqas ta' rieda ta' aġenziji differenti jaħdmu flimkien;

- nuqqas ta' fondi serju;

- politika ta' promozzjoni ta' saħħa tal-moħħ li f'ħafna pajjiżi hija kważi kompletament assenti.

Biex din is-sitwazzjoni tmur għall-aħjar, ir-rapport imħejji minn John Bowis (EPP-ED, UK) qiegħed jissuġġerixxi li fil-futur kull proposta mill-Kummissjoni għandha "tinvolvi sħubija u konsultazzjoni ma' dawk li kellhom esperjenzi jew li qed jgħaddu minn esperjenzi dwar problemi ta' saħħa mentali", u għandha tippromwovi netwerks fost il-membri tal-familji ta' pazjenti psikjatriċi.

Il-Membri għamlu sejħa sabiex ir-rebħa fuq l-istigma li, bħala forma ta' diskriminazzjoni twassal għat-twarrib mis-soċjeta' f'kull qasam, tkun fil-qalba ta' kull strateġija futura.

Dan għandu jsir permezz ta', fost affarijiet oħra, kampanji annwali dwar kwistjonijiet ta' saħħa mentali sabiex jintgħelbu l-injoranza u l-inġustizzja.

Għalhekk appoġġjaw il-kummenti tal-Kummissjoni fuq "id-deistituzzjonalizzazzjoni, għax qagħda fit-tul f'istituzzjonijiet pskikjatriċi tista' twassal għal tkomplija u għal aggravament ta' kundizzjonijiet psikopatoloġiċi, l-infurzar ta' l-istigma u l-esklużjoni soċjali".

Fl-istess ħin, għarfu li għandhom isiru sforzi akbar sabiex il-pubbliku jkun konvint li meta nies b'disturbi mentali kbar u disturbi relatati mat-tagħlim jingħataw kura fil-komunita' jinkisbu riżultati aħjar.

Barra minn hekk, huma ta' l-opinjoni li għandhom jiġu żgurati drittijiet bażiċi soċjali u ċivili, bħal m'hu d-dritt għal akkomodazzjoni u għall-appoġġ ekonomiku għal dawk li ma jistgħux jaħdmu u d-dritt li l-persuna tiżżewweġ u li timmaniġġja l-affarijiet tagħha stess.

Ir-rapport jagħmel sejħa sabiex ikun hemm approċċ multi-dixxiplinarju u bl-involviment ta' ħafna aġenziji sabiex tingħata għajnuna f'każijiet bħal meta tfal jew adolexxenti jkollhom problemi ta' mġiba jew ta' disturbi fil-prattiki ta' l-ikel, kif ukoll meta l-ġenituri stess ikunu jsofru minn saħħa mentali ħażina jew jinżammu fit-tul f'istituzzjonijiet mentali.

Għalhekk għandha ssir aktar riċerka dwar interventi terapewtiċi u psikoloġiċi, dwar l-iżvilupp ta' mediċini aktar effettivi b'inqas effetti mhux mixtieqa, kif ukoll dwar il-fatturi li jwasslu għad-disturbi mentali u s-suwiċidju.

L-Istati Membri għandhom jaħdmu flimkien sabiex isibu u jimplimentaw strateġiji effettivi li jnaqqsu s-suwiċidju, partikularment fost iż-żgħażagħ u gruppi oħra fir-riskju.

Skond il-Membri, għandu jkun hemm ukoll żieda fl-involviment ta' l-ikkonċernati f'kull aspett tar-riċerka fil-mard mentali.

Il-Parlament għamel appell lil min iħaddem biex jintroduċi politiki ta' "saħħa u sikurezza fuq il-post tax-xogħol" bil-ħsieb li jiġu żgurati "l-aħjar impjiegi possibbli" fis-suq tax-xogħol u għall-aħjar inklużjoni ta' nies b'disturbi mentali.

Dawn għandhom ikunu ppublikati u mmonitorjati skond il-leġiżlazzjoni eżistenti dwar saħħa u sikurezza.

Il-Membri huma wkoll ta' l-opinjoni li l-kwistjoni tas-saħħa għandha dimensjoni ta' bejn is-sessi ċara, partikolarment f'dak li jirrigwarda d-disturbi fil-prattiki ta' l-ikel, id-disturbi newrodeġenerattivi, l-iskiżofrenja, d-disturb fil-burdata, l-ansjeta', il-paniku, id-depressjoni, l-abbuż mill-alkoħol u minn sustanzi psikoattivi oħra, kif ukoll is-suwiċidju u d-delinkwenza.

Huma għarfu wkoll li l-irġiel u n-nisa jista' jkollhom bżonnijiet ta' saħħa mentali differenti u għamlu stedina sabiex jingħata appoġġ lill-ommijiet fil-perjodi ta' qabel u wara t-twelid sabiex "id-dipressjoni jew kundizzjonijiet oħra psikopatoloġiki li jimmanifestaw ruħhom f'numru sinjifikanti ta' każi f'dawn is-sitwazzjonijiet ikunu evitati."

Il-Parlament saħaq li l-Kummissjoni għandha tappoġġja r-riformi li għaddejjin fi kwalunkwe Stat Membru li kien jipprattika "l-abbuż tal-psikjatrija, l-użu tal-mediċini aktar mill-bżonn, prattiki inumani bħas-soddod f'għamla ta' gaġġa jew l-użu eċċessiv ta' ċelel ta' iżolament", partikolarment f'uħud mill-Istati Membri l-ġodda.

Il-MPE innutaw li f'uħud minn dawn l-Istati Membri li wirtu sistemi ta' kura inadegwati fis-saħħa mentali, l-indikaturi tas-saħħa mentali fis-soċjeta' "huma mexjin fid-direzzjoni l-ħażina, b'ħafna suwiċidji, vjolenzi u dipendenzi, speċjalment fuq l-alkoħol".

Huma stiednu lill-Kummissjoni sabiex tpoġġi r-riforma tal-psikjatrija fuq l-aġenda tan-negozjati għas-sħubija ma' l-UE.

Il-Membri talbu wkoll li jiġi stabbilit "Grupp għall-Koordinazzjoni u l-Monitoraġġ tas-Saħħa Mentali" sabiex jiġbor informazzjoni dwar il-prassi fil-qasam tas-saħħa mentali, kif ukoll jevalwa l-adegwatezza (f'dawk li huma numri u taħriġ) tal-professjonisti u l-infrastruttura fil-kamp tas-saħħa mentali.

Il-Kummissjoni ġiet ukoll mitluba tagħmel proposta għal direttiva dwar is-saħħa mentali.

Proċedura: Inizjattiva Dibattitu: 5.09.06

20060901IPR10238 Rapport dwar it-titjib tas-saħħa mentali tal-popolazzjoni.

Lejn strateġija għall-Unjoni Ewropea dwar is-saħħa mentali


Il-votazzjoni fuq ir-rapport dwar il-protezzjoni ta' dejta personali reġgħat ġiet posposta

Ġustizzja u Intern

Il-MPE kellhom jadottaw rapport imħejji minn Martine Roure (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali (it-tielet pilastru ta' l-oqsma tal-politika ta' l-UE).

Madankollu, il-Kunsill talab li din il-votazzjoni tiġi posposta sabiex ikun hemm iktar ċans għal skambju ta' opinjonijiet waqt dibattitu dwar il-liberta', is-sigurta' l-ġustizzja matul is-seduta plenarja li jmiss.

Il-Parlament irid li t-tip ta' protezzjoni fit-tielet pilastru tkun kemm jista' jkun ta' livell għoli daqs dik fis-seħħ fi ħdan l-ewwel pilastru li jkopri l-politika ekonomika, soċjali u ambjentali.

Il-vot finali dwar dan ir-rapport kellu oriġinarjament jittieħed matul is-seduta plenarja ta' Ġunju taħt il-Presidenza Awstrijaka.

Iżda l-Membri kienu ddeċiedew li jipposponu l-vot finali bit-tama li l-Presidenza Finlandiża tkun iktar lesta li tikkunsidra l-proposti tal-Parlament.

Issa l-vot finali reġa' ġie pospost għas-seduta plenarja li jmiss.

Il-qasam tal-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali jiddependi direttament mill-Istati Membri u ma jaqax fl-ambitu tal-liġijiet komunitarji għall-ħarsien tad-dejta li diġa' jeżistu.

Iżda l-Membri fil-Kumitat għal-Libertajiet Ċivili pproponew iktar minn 60 emenda biex jillimitaw l-użu u l-aċċess għal dejta personali għal dawk il-każijiet fejn dan ikun tassew neċessarju u fejn ikun hemm theddid reali għas-sigurta' pubblika.

Madankollu, peress li dan ir-rapport jaqa' taħt il-proċedura ta' konsultazzjoni, dawn l-emendi ma jorbtux.

Il-proposta tal-Kummissjoni hija reazzjoni għal talba tal-Parlament, li għamel sejħa għal standards fil-qasam tal-protezzjoni tad-dejta fil-kuntest tal-koperazzjoni ġudizzjarja u tal-pulizija minn meta nħoloq dan it-tielet pilastru.

Il-ġurnata tal-lum, din il-kwistjoni hija partikolarment relevanti minħabba l-fatt li l-Qorti Ewropea tal-Ġustizzja ddeċidiet li tannula l-ftehim eżistenti bejn l-UE u l-Istati Uniti dwar it-trasferiment tar-rekords ta' l-ismijiet tal-passiġġieri (PNR).

L-adozzjoni ta' din id-deċiżjoni mill-Kunsill biex ir-regoli dwar il-protezzjoni tad-dejta jibdew japplikaw ukoll għat-tielet pilastru hija prijorita' għall-Membri għaliex din tkun taffettwa ftehim futur ma' l-Istati Uniti.

Proċedura: Konsultazzjoni Vot: Settembru II

20060901IPR10246 Rapport dwar il-protezzjoni ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali


It-Tlieta fil-plenarja

Istituzzjonijiet

Il-PE irid li min iniġġes iħallas

Il-MPE ivvutaw fuq li jintaxxaw il-karozzi skond il-livell ta' tniġġis tagħhom minflok fuq ir-reġistrazzjoni.

Ivvutaw ukoll li jżidu l-infiq fuq programmi li jiġġieldu l-vjolenza kontra n-nisa u t-tfal u awtorizzaw aktar flus għal miżuri kontra t-tniġġis u t-tixrid taż-żejt fil-baħar.

Id-dibattiti kollha kienu disponibbli f'20 lingwa – kwistjoni diskussa f'rapport fuq il-multilingwiżmu.

Ir-rapport dwar it-taxxi fuq il-karozzi abbozzat mill-MPE Liberali Daniża Riis-Jørgensen jinkludi wħud mill-proposti li ġejjin:

- it-tneħħija bil-mod il-mod tat-taxxi ta' reġistrazzjoni fi żmien 5-10 snin

- it-taxxa fuq il-karozzi tal-passiġġieri ta' l-UE tkun ibbażata b'mod ewlieni fuq il-produzzjoni ta' CO2 - l-inklużjoni ta' pollutanti oħra (trab tal-kubrit u ossidi tan-nitroġenu) - tassazzjoni progressiva tal-pollutanti.

Is-Sinjura Riis-Jørgensen qalet: "Huwa sinjal importanti għall-industrija tal-karozzi.

Din ikollha toħroġ b'karozzi aħjar u li jniġġsu inqas."

Saħqet li dan ma jfissirx li se jkun hemm taxxi addizzjonali.

"Daphne III" – il-ġlieda kontra l-vjolenza fuq it-tfal, iż-żgħażagħ u n-nisa Il-MPE ivvutaw b'maġġoranza kbira sabiex tiġi approvata s-somma ta' €125 miljun f'appoġġ ta' l-UE għas-sitt snin li ġejjin sabiex tgħin lill-organizzazzjonijiet jindirizzaw il-vjolenza fuq it-tfal, iż-żgħażagħ u n-nisa fl-Ewropa.

Il-flus huma vitali, minħabba li skond il-MPE Soċjalista Ġermaniża, Lissy Gröner, li abbozzat ir-rapport, "madwar 17% biss tal-proġetti ippreżentati s'issa rċevew fondi" taħt il-programm "Daphne".

Din l-inizjattiva, imnedija fl-1997, tappoġġja organizzazzjonijet involuti fil-ġlieda kontra l-vjolenza, inkluż: il-ġlieda kontra l-vjolenza domestika, l-appoġġ għall-vittmi tat-traffikar, kontribuzzjoni għall-prevenzjoni ta' vjolenza inter-etnika fi skejjel u integrazzjoni ta' għajnuna għal tfal abbandunati u abbużati.

L-isforzi sabiex Daphne jitwessa sabiex jinkludi l-ġlieda kontra d-drogi ġew rifjutati għax il-mandat ikun wiesa' wisq.

It-Tniġġis fil-Baħar: L-Aġenzija Marittima Ewropea tirċievi aktar fondi.

Il-MPE laqgħu l-ammont ta' €154 miljun bħala fondi addizzjonali għall-Aġenzija tas-Sigurtà Marittima Ewropea sabiex tgħin fil-prevenzjoni kontra t-tniġġis mit-tbaħħir permezz ta' bastimenti ta' għassa u tagħmir satellitari.

L-aġenzija ġiet stabbilita wara d-diżastri tat-tankers taż-żejt "Erika" u "Prestige".

Il-Multilingwiżmu – l-ispejjeż ta' l-interpretazzjoni

Il-Parlament adotta rapport mill-Konservattiv Finlandiż Alexander Stubb fuq l-infiq fuq l-interpretazzjoni u l-modi ta' kif jistgħu jitjiebu l-metodi ta' ħidma f'istituzzjonijiet multilingwistiċi ta' l-UE.

Ir-rapport jenfasizza oqsma li fihom jista' jsir tfaddil filwaqt li tenna li l-multilingwiżmu u l-abbiltà li wieħed jifhem lil kelliema oħra fil-Parlament Ewropew hija element kruċjali għad-demokrazija Ewopea.

Filwaqt li n-nefqa totali fuq it-traduzzjoni u l-interpretazzjoni fl-istituzzjonijiet kollha ta' l-UE tirrappreżenta biss 1% tal-baġit ta' l-UE, ir-rapport jgħid li g ħandhom isiru aktar sforzi biex jitnaqqsu l-ispejjeż billi jiżdied l-għarfien ta' l-ispejjeż għall-interpretazzjoni, it-tnaqqis ta' ħinijiet stand-by għall-interpreti u ġestjoni aħjar tal-ħtiġijiet u tar-riżorsi b'metodu prammatiku.

20060906STO10382 Tassazzjoni fuq il-karozzi Miżuri kontra l-vjolenza domestika - Daphne Il-ġlieda tat-tniġġis fil-baħar Il-Multilingwiżmu


Il-mexxeja Finlandizi u Bulgari jżuru l-Parlament filwaqt li jiddominaw il-kwistjonijiet internazzjonali

Istituzzjonijiet

Il-Presidenta Finlandiża Tarja Halonen

Nhar it-Tlieta żaru l-Parlament żewġ viżitaturi ta' profil għoli.

Il-President Finlandiż Tarja Halonen użat l-indirizz tagħha lill-Parlament nhar it-Tlieta sabiex tisħaq fuq l-isfidi u l-opportunitajiet internazzjonali li l-UE qegħda tiffaċċja, filwaqt li l-PM Bulgaru Sergei Stanishev ltaqa' mal-President tal-PE Borrell u mal-mexxejja tal-gruppi politiċi.

Is-Sur Borrell radd ħajr lill-President Tarja Halonen għall-isforzi tagħha sabiex tenfasizza l-lat soċjali tal-globalizzazzjoni.

Merħba kbira lill-President Tarja Halonen

Is-Sinjura Halonen wissiet li "t-theddid tas-sigurtà internazzjonali li qegħdin niffaċċjaw huma dejjem iktar mhux militari", u li theddid bħad-degradazzjoni ambjentali u d-diżastri naturali qegħdin isiru theddida dejjem akbar.

Dwar ir-rwol internazzjonali u ta' ġestjoni ta' kriżijiet ta' l-UE li qed isir dejjem aktar importanti, hija qalet li "il-politika ta' ġestjoni tal-kriżijiet hija bbażata fuq azzjoni militari u ċivili.

UE koerenti hija element qawwi, kif uriet is-sitwazzjoni tal-Libanu".

Madwar 7000 element mill-pajjiżi ta' l-UE ġew impennjati fl-operazzjoni tan-NU fil-Libanu.

Dwar ir-relazzjonijiet ta' l-UE mar-Russja, hija semmiet li l-oqsma tal-kummerċ, l-enerġija u l-ambjent huma dawk li fihom, il-kooperazzjoni hija vitali.

Hija nnotat li, "it-tmexxijja Russa spiss tenniet li r-Russja hija marbuta b'mod irriversibbli ma' l-Ewropa".

Filwaqt li qed jorqorbu lejn il-fażijiet finali biex jissieħbu fl-UE, il-Prim Ministru tal-Bulgarija ltaqa' mas-Sur Borrell u mal-mexxejja tal-gruppi politiċi fil-Parlament (il-Konferenza tal-Presidenti).

Huwa saħaq li pajjiżu ħadem b'mod intensiv sabiex jissieħeb fl-UE, b'mod partikolari billi implimenta pjan ta' azzjoni li jikkonforma mal-kriterji tas-sħubija.

Is-Sur Stanishev qal li t-transizzjoni f'pajjiżu kienet waħda iebsa, iżda x-xewqa ta' adeżjoni fl-UE f'forma tajba ħeġġithom jimxu 'l quddiem.

Huwa jara l-ftehim ta' kooperazzjoni li saru dan l-aħħar mal-ġirien tagħha bħala ta' vantaġġ fit-titjib tal-kooperazzjoni reġjonali fix-Xlokk ta' l-Ewropa.

Lejn l-aħħar ta' Settembru, il-Kummissjoni Ewropea sejra tagħti l-opinjoni tagħha fuq jekk il-Bulgarija u r-Rumanija ssodisfawx il-kriterji għall-adeżjoni fl-UE.

Din se tiġi diskussa fil-Parlament matul is-seduta Plenarja tal-25-28 ta' Settembru.

Il-Prim Ministru Rumen Calin Popescu sejjer jindirizza l-Konferenza tal-Presidenti ta' l-UE matul it-tieni seduta ta' Strasburgu f'Settembru.

20060906STO10384 Info fuq l-indirizz tas-Sinjura Halonen Riżoluzzjoni tal-PE dwar l-adeżjoni tal-Bulgarija u r-Rumanija, Ġunju 2006


Il-ħarsien tal-wirt naturali, arkitettoniku u kulturali f'reġjuni rurali u gżejjer

Il-Parlament adotta rapport dwar il-ħarsien tal-wirt naturali, arkitettoniku u kulturali f'reġjuni rurali u fil-gżejjer.

Il-MPE saħqu li l-wirt kulturali huwa ta' importanza sinifikanti f'żoni rurali li qed ibatu mill-konsegwenzi ta' l-abbandun, tat-tnaqqis fil-popolazzjoni u ta' l-istaġnar ekonomiku.

Il-konservazzjoni ta' bosta elementi tal-wirt kulturali toħloq il-pedament għal aktar żvilupp soċjali u ekonomiku.

Nikolaos Sifunakis (PES, EL), li ħejja r-rapport fi ħdan il-Kumitat għall-Kultura u l-Edukazzjoni, spjega li madwar 90% tat-territorju ta' l-Ewropa wara t-tkabbir ta' l-2004 huwa magħmul minn art għall-biedja li fiha riżervi prezzjużi ta' annimali salvaġġi u beni kulturali.

Madankollu, dan il-wirt kulturali prezzjuż qiegħed jiddgħajjef mill-progress soċjali u teknoloġiku, metodi moderni tal-biedja, l-esplojtazzjoni ekonomika mingħajr rażan, l-iżvilupp tal-bini u l-indifferenza tal-bnedmin.

Il-Membri huma tal-fehma li kull azzjoni li tittieħed f'żoni rurali u ta' gżejjer trid tiżgura bilanċ sostenibbli bejn il-popolazzjoni u l-ambjent, approċċ integrat għal żoni li tradizzjonalment huma agrikoli u l-parteċipazzjoni mill-popolazzjoni lokali fit-tfassil u fl-implimentazzjoni tal-politiki.

Il-Parlament ippropona li jittieħdu miżuri speċifiċi għall-ħarsien u l-iżvilupp tal-wirt naturali u arkitettoniku kulturali ta' l-Ewropa, li jinkludu: stħarriġ sistematiku tal-wirt kulturali f'żoni rurali u gżejjer; tfassil ta' qafas leġiżlattiv biex il-wirt jiġi kkonservat; iffinanzjar għar-restawr ta' monumenti lokali u t-tkomplija ta' metodi tradizzjonali tal-biedja; kif ukoll miżuri komprensivi għar-restawr ta' l-arranġamenti arkitettoniċi oriġinali ta' komunitajiet tradizzjonali.

Il-MPE talbu wkoll li jsir restawr u konservazzjoni xieraq tal-wirt arkitettoniku u naturali, u stiednu lill-Kummissjoni u lill-Istati Membri biex jinkoraġġixxu t-taħriġ għal professjonisti speċjalizzati fl-użu u fil-ġestjoni ta' l-ispazju, ta' l-arkitettura, tar-restawr u t-tiswija tal-bini u attivitajiet relatati.

B'hekk ikunu jistgħu jiġu kkonservati l-kwalitajiet partikolari tal-wirt kulturali waqt li jkunu konformi mal-ħtiġijiet tal-lum.

L-Istati Membri ġew mistiedna sabiex b'koperazzjoni mal-Kummissjoni, jippromwovu l-ħarsien u l-konservazzjoni tal-wirt kulturali tagħhom permezz tal-Fondi Strutturali u ta' inizjattivi li jeżistu bħal LEADER +, URBAN II u INTERREG III.

Dawn għandhom ukoll jappoġġjaw l-iżvilupp ta' turiżmu alternattiv sostenibbli, li jagħti prijorita' lil komunitajiet tradizzjonali żgħar bl-għajnuna ta' strumenti finanzjarji tal-Komunita'.

Madankollu, l-Istati Membri m'għandhomx jipprovdu fondi Komunitarji għal proġetti li jista' jintwera biċ-ċar li se jwasslu għall-qerda ta' elementi ta' valur tal-wirt kulturali.

Skond il-Parlament, jista' jsir użu sinifikanti mill-wirt naturali u minn dak arkitettoniku kulturali Ewropew permezz ta' l-iżvilupp ta' forom alternattivi ta' turiżmu, bħat-turiżmu kulturali, dak tal-mixi, dak ekonomiku u dak marittimu.

Għandhom ukoll jiġu promossi politiki li jippermettu liċ-ċittadini Ewropej kollha sabiex igawdu l-benefiċċji tat-turiżmu alternattiv.

Il-Membri għamlu wkoll appell sabiex ikun hemm koperazzjoni mal-Kunsill ta' l-Ewropa f'dan il-qasam, u pproponew li tkun introdotta 'Sena Ewropea għall-Wirt Kulturali' bl-għan li titqajjem kuxjenza fost iċ-ċittadini Ewropej ta' l-importanza tal-promozzjoni tal-wirt kulturali tagħhom.

Proċedura: Inizjattiva Dibattitu: 7.09.06

20060901IPR10255 Rapport dwar il-ħarsien tal-wirt naturali, arkitettoniku u kulturali f'reġjuni rurali u gżejjer


Iktar poter għall-Parlament fin-negozjati dwar il-ftehim fuq id-dejta tal-passiġġieri

Ġustizzja u Intern

Il-Parlament adotta rapport dwar in-negozjati għal ftehima ma' l-Istati Uniti ta' l-Amerika dwar l-użu tad-dejta fir-rekords ta' l-ismijiet tal-passiġġieri għall-prevenzjoni tat-terroriżmu u r-reati transnazzjonali, inluża l-kriminalità organizzata.

Fost affarijiet oħra, il-Membri pproponew li 'l quddiem, id-deċiżjonijiet f'dan il-qasam jibdew jittieħdu permezz ta' maġġoranza kwalifikata u b'mod konġunt mal-Parlament.

Il-MPE jridu li l-Parlament ikollu status ta' osservatur matul in-negozjati għall-ftehim il-ġdid ta' l-UE ma' l-Istati Uniti dwar it-trasferiment tad-dejta personali minn linji ta' l-ajru li jkunu se jtiru lejn l-Amerka.

Barra dan, skond il-Membri, il-ftehim għandu jiskadi f'Novembru 2007.

Wara, il-Parlament għandu jkollu dritt sħiħ ta' deċiżjoni konġunta fuq ftehim futur dwar rekords ta' l-ismijiet tal-passiġġieri ( passenger name records - PNR ).

Wara d-deċiżjoni tal-Qorti Ewropea tal-Ġustizzja biex mit-30 ta' Settembru 2006 jiġi annullat l-ftehim eżistenti dwar il-PNR, il-Parlament irrikkmanda li jintlaħaq ftehim ieħor ma' l-Istati Uniti qabel din id-data sabiex tiġi evitata "lakuna legali fuq livell Ewropew" fil-qasam tat-trasferiment tad-dejta tal-passiġġieri.

Il-Membri qablu mar- rapporteur Sophia In 't Veld (ALDE, NL), li pproponiet żewġ fażijiet ta' negozjati li permezz tagħhom l-UE għandha tilħaq ftehim internazzjonali ġdid li jkun japplika mill-1 ta' Ottobru 2006 sa Novembru 2007 - l-istess tul ta' żmien li kellu jibqa' japplika l-ftehim oriġinali annulat mill-Qorti.

Barra dan, il-MPE għandhom ikunu preżenti għal dawn in-negozjati bħala osservaturi.

Għandha ssir ukoll bidla fis-sistema PUSH sabiex l-uffiċjali ta' l-Istati Uniti jkollhom jibdew jitolbu id-dejta li jkollhom bżonn għal kull każ individwali minflok ma jingħataw aċċess għad- database kollha kemm hi.

Fuq tul ta' żmien medju u tul ta' żmien twil, il-MPE ipproponew approċċ "aktar koerenti… lejn iskambju tad-dejta tal-passiġġieri".

Sa żmien ir-reviżjoni tal-ftehim fl-2007, il-Membru jridu li l-Kunsill jagħti lill-Parlament dritt sħiħ ta' kodeċiżjoni dwar kwistjonijiet relatati mal-PNR sabiex ikun żgurat li ftehim futur jirrispetta s-salvagwardji tal-protezzjoni tad-dejta b'mod xieraq.

Biex issir din il-bidla, hemm bżonn li tintuża l-hekk imsejħa klawżola " passarelle " tat-Trattat, li tagħti dritt lill-Kunsill li jieħu deċiżjoni unanima sabiex deċiżjonijiet li jittieħdu permezz ta' unanimita' fil-Kunsill jew wara konsultazzjoni mal-Parlament, jibdew jittieħdu permezz ta' maġġoranza kwalifikata u b'mod konġunt mal-Parlament.

Il-Parlament ippropona wkoll li din is-sena jsir djalogu bejn membri parlamentari mill-UE, l-Istati Uniti, il-Kanada u l-Awstralja bħala preparazzjoni għar-reviżjoni.

Il-Kummissjoni

Franco Frattini tkellem f'isem il-Kummissjoni.

Huwa fakkar qal li Qorti Ewropea tal-Ġustizzja annullat l-ftehim eżistenti dwar it-trasferiment tal-PNR lejn l-Istati Uniti u qabel li Komunitarizzazzjoni ta' l-hekk imsejjaħ tielet pilastru bl-użu tal-klawżola tal- passerelle .

Il-Parlament jaqbel ma' din il-kwistjoni sabiex jibqgħu mħarsa d-drittijiet tal-bniedem, speċjalment fil-qasam tal-privatezza taċ-ċittadini.

Saħaq li sabiex is- sigurta' pubblika ma tkunx fil-periklu, hemm bżonn li jintlaħaq ftehim interim malajr kemm jista' skun u għalhekk il-Kummissjoni qed tagħmel ħilitha biex tibda n-negozjati ma' l-Istati Uniti mill-iktar fis possibli.

Dwar dan, ħabbar li n-negozjati għandhom jibdew għada fi Brussell.

Il-Presidenza ta' l-UE, qed tmexxi dawn in-negozjati għaddiet abozz ta' test lill-Istati Uniti u il-Kummissarju huwa favur li dan jiġi mgħoddi wkoll lill-MPE.

Huwa saħaq li jekk ma jintlaħaqx ftehim sa l-ewwel ta' Ottubru, il-linji ta' l-ajru li jtiru mill-Ewropa lejn l-Istati Uniti jkunu fir-riskju li jirċievu lmenti legali mressqa miċ-ċittadini.

Għalhekk huwa importanti li ċ-ċertezza legali tiġi garantita permezz ta' ftehim konkluż fuq livell Ewropew, sabiex ikun hemm livell għoli ta' sigurta' waqt li fl-istess ħin tkun mħarsa l-privatezza taċ-ċittadini.

Ir- rapporteur Sophia Helena In 't Veld (ALDE, NL) semmiet il-fatt li l-President ta' l-Istati Uniti George Bush ammetta li jeżistu kampijiet ta' detenzjoni sigrieti tas-CIA.

Għalhekk qalet li hemm bżonn li l-kwistjoni tiġi ttrattata f'kuntest aktar wiesa' li jkun jinkludi l-ġlieda kontra t-terroriżmu.

Teżisti ħtieġa urġenti li l-UE titkellem b'leħen wieħed sabiex tiġi stabbilita politika Ewropea f'dan il-qasam malajr kemm jista' jkun.

Qalet li politika komuni ta' l-UE m'għandhiex tkun imfassla minn erba' ministri li jiltaqgħu wara bibien magħluqa iżda bi proċedura li tippermetti is-skrutinju demokratiku.

Dwar il-ftehim fuq il-PNR qalet li l-konkużjoni tal-ftehim għandu jsir sal-bidu ta' Ottubru iżda saret taf li l-Amerikani m'għandhomx għaġġla biex jintlaħaq ftehim.

Għalhekk l-istituzzjonijiet għandhom jappoġġjaw lil xulxin sabiex in-negozjati jkunu jistgħu jimxu 'l quddiem.

Qablet li s-sustanza ta' dan il-ftehim m'għandhix tkun mittiefsa, waqt li tibda tintuża bażi legali ġdida.

Dwar ir-reviżjoni tal-ftehim fl-2007, qalet li tittama li sa dak iż-żmien il-klawżola passerelle tkun adottata ħalli l-Parlament ikollu il-poter ta' deċiżjoni konġunta flimkien mal-Kunsill f'dan il-qasam.

B'hekk id-deċiżjonijiet ikunu jistgħu jittieħdu bi proċess demokratiku, waqt li l-miżuri li jittieħdu jkunu proporzjonali.

Qalet ukoll li għandu jkun hemm djalogu parlamentari transatlantika.

Il-Gruppi Politiċi

Carlos Coelho (EPP-ED, PT) qal f'isem il-Grupp li jappoġġja il-mira tal-ġlieda kontra t-terroriżmu u fakkar li uħud mill-Istati Membri diġa' kkontribwew ħafna għal dan.

Qal li għandu jkun hemm koperazzjoni effettiva bejn l-UE, l-Istati Membri u l-Istati Uniti f'din il-ġlieda u li l-UE aħjar titkellem b'leħen wieħed milli jiġu konklużi 25 ftehim bilaterali.

Saħaq ukoll dwar il-bżonn li tkun evitata lakuna legali fuq livell Ewropew.

Il-Grupp jappoġġa dawn in-negozjati u jittama li fi żmien qasir isiru negozjati fuq il-ftehim interim u fuq ftehim fuq tul ta' żmien twil.

Qal li l-Ewropa għandha bżonn timxi mill-kliem għall-fatti.

Martine Roure (PES, FR) appoġġjat ir-rapport f'isem il-Grupp u qablet li jkun hemm strateġija b'żewġ fażijiet, permezz ta' konklużjoni ta' ftehim interim u negozjati għal ftehim ġdid fuq bażi legali ġdida matul ir-reviżjoni ta' l-2007.

Saħqet li l-qbil li għandu jkun konkluż issa m'għandux isir bil-ħeffa, u li jistgħu jaċċettaw il-proposta tal-Kunsill sakemm dan jgħarraf lill-Parlament Ewropew u dawk nazzjonali b'dak li jkun għaddej.

Fit-tul, il-ftehim għandu jippermetti l-ħarsien tal-ħajja privata taċ-ċittadini bi standards Ewropej.

Saħqet ukoll li għandu jkun hemm proċeduri demokratiċi li ma jaqbżux il-leġiżlazzjonijiet nazzjonali.

Sarah Ludford (ALDE, UK) qalet li m'hemmx bżonn ta' sistema Erwopea għall-PNR.

Dwar il-ġlieda kontra t-terroriżmu qalet li għandha ssir verifikazzjoni tal-lista ta' terroristi potenzjali u hemm bżonn li tingħata spjegazzjoni ċara għaliex din id-dejta tal-PNR tiġi wżata fl-Istati Uniti.

Hija qablet li hemm bżonn ta' politika koerenti fuq livell Ewropew, għaliex s'issa l-UE kienet mifruda, mingħajr ma kienet taf 'il fejn hi sejra u dan iwassal għad-diżappunt taċ-ċittadini.

Cem Özdemir (Greens/EFA, DE) qal f'isem il-Grupp li l-maġġoranza tal-Membri huma opposti għat-trasferiment tal-PNR.

Qal li jeżistu dubji kbar dwar l-iskop ta' l-użu ta' din id-dejta, li għandha tiġi wżata biss għall-ġlieda kontra t- terroriżmu u mhux għal affarijiet oħra.

Legalment, qal li din il-kwistjoni hija problematika, għaliex iċ-ċittadini ta' l-UE qegħdin jiġu ttrattati b'mod differenti minn dawk Amerikani.

Hemm bżonn ta' ftehim ċar u konsistenti, li jiggarantixxi r-rispett għad-drittijiet tal-bniedem.

Giusto Catania (GUE/NGL, IT) qal li l-Parlament Ewropew qed jiġi eskluż minn din id-diskussjoni li tikkonċerna ċ-ċittadini Ewropej kollha.

Huwa jifhem il-ħtieġa li jintlaħaq ftehim ibbażat fuq dak annullat mill-Qorti.

Fl-istess ħin wieħed għandu jaħseb dwar l-assurdita' ta' ċerti proposti tal-ftehim.

Mhux id-dejta kollha hija utli u mhux kollha se tiġi wżata.

Huwa qabbel dan it-tip ta' kontroll fuq iċ-ċittadini mal- kampijiet sigrieti tas-CIA u qal li l-Ewropej għandhom li jevitaw li jkomplu din il-ġlieda falza kontra t-terroriżmu.

Gerard Batten (IND/DEM, UK) ikkritika dan il-ftehim li għandu jibda jirrappreżenta standard Ewropew.

Huwa imbarazzanti li l-Qorti annullat il-ftehim inizzjali li l-unika differenza tiegħu hija l-bażi legali.

Fakkar li l-Parlament kien kontra il-ftehim oriġinali minħabba l-bażi legali u s-sustanza, u issa l-unika ħaġa li se tinbidel hija li l-Qorti mhux ħa jkolla kompetenza fuqu.

Qal li l-Kunsill ħa jkompli jinnjora lill-Parlament u dan juri il-kaos li jeżisti fl-UE.

Għalhekk aħjar li jkun hemm ftehim fuq bażi bilaterali.

Proċedura: Inizjattiva Dibattitu: 7.09.06

20060901IPR10254 Rapport dwar l-użu ta' dokumenti u rekords ta' l-ismijiet tal-passiġġieri


M'hemmx soluzzjoni militari għall-kunflitt fil-Lvant Nofsani

Relazzjonijiet esterni

Il-Membri tal-Parlament Ewropew adottaw riżoluzzjoni dwar is-sitwazzjoni fil-Lvant Nofsani wara l-bombardamenti li saru fil-Libanu, li fost affarijiet oħra tikkonferma li m'hemmx soluzzjoni militari għall-kunflitt fil-Lvant Nofsani.

Ir-riżoluzzjoni tilqa' l-impenn ta' l-Istati Membri li jipprovdu madwar 7000 suldat fi dan l-UNIFIL u tagħmel sejħa biex tiġi mibgħuta delegazzjoni investigattiva fil-Libanu, fil-Palestina u fl-Iżrael.

Il-Parlament esprima t ħ assib serju dwar l - estensjoni u l - intensita ' tal - kunflitt militari fin - Nofsinhar tal - Libanu , kif ukoll dispja ċ ir g ħ all - midruba ċ ivili fil - Libanu u fl - I ż rael , g ħ as - suldati u l - osservaturi tal -Ġ nus Mag ħ quda u l - qerda kbira fl - infrastruttura .

G ħ alhekk re ġ a ' kkonferma li m ' hemmx soluzzjoni militari g ħ all - kunflitt fil - Lvant Nofsani .

Il - MPE g ħ amlu talba g ħ ar - rilaxx immedjat tas - suldati Iżraeliti mi ż muma , tal - membri tal - Gvern Palestinjan u ta ' dawk tal - Kunsill Le ġ i ż lattiv Palestinjan mi ż muma fil -ħ abs mill - I ż rael .

Huma laqg ħ u l - impenn ta ' l - Istati Membri li jipprovdu madwar 7000 suldat minn massimu ta ' 15, 000 forza ta ' l - UNIFIL u enfasizzaw l - importanza li l - mandat u r - regoli ta ' inga ġġ ikunu definiti tajjeb , kif ukoll l - istruttura u l - kompetenzi ta ' l - UNIFIL .

L-UNIFIL għandha mandat immirat sabiex iżid il-kapaċita' li jkun evitat ksur tal-waqfien l-isparar, jassisti l-Gvern Libaniż fl-eżerċizzju sħiħ tas-sovranita' u fil-kontroll effettiv fuq it-territorju tal-pajjiż, inklużi l-ibħra territorjali, jappoġġja l-implimentazzjoni sħiħa tar-Riżoluzzjoni tal-Kunsill tas-Sigurta' tal-Ġnus Magħquda 1559 u jikkontribwixxi lejn il-protezzjoni tal-popolazzjoni ċivili.

Saret ukoll sej ħ a sabiex , jekk ikun hemm b ż onn , issir ri ż oluzzjoni ġ dida tal - Kunsill tas - Sigurta ' tal -Ġ nus Mag ħ quda li g ħ andha tikkunsidra l - lezzjonijiet me ħ udha minn inga ġġ i pre ċ edenti g ħ a ż-ż amma tal - pa ċ i .

Ir - ri ż oluzzjoni tg ħ id ukoll li huwa vitali li kull importazzjoni ta ' armamenti fil - Libanu tasal biss g ħ and l - armata Libani ż a uffi ċ jali .

It - test jenfasizza wkoll li l - implementazzjoni tar - Ri ż oluzzjonijiet 1559 u 1701 g ħ andha twassal g ħ ad - disarmament tal - milizja kollha , inklu ż a dik tal - Hezbollah , u tevita d - d ħ ul ta ' l - armi fil - Libanu .

L - Iran u s - Sirja huma mistiedna biex ikollhom irwol kostruttiv , b ' mod spe ċ jali fir - rigward ta ' l - implimentazzjoni tar - Ri ż oluzzjonijiet 1559 u 1701.

Is - Sirja g ħ andha wkoll issa ħħ a ħ il - kontrolli fuq in - na ħ a tag ħ ha tal - fruntiera Libani ż a - Sirjana .

Qed issir ukoll sej ħ a sabiex ssir inkjesta komprensiva internazzjonali u ta ' livell g ħ oli , ta ħ t il - patro ċ inju tas - Segretarju Ġ enerali tal -Ġ nus Mag ħ quda , fil - Libanu u fl - I ż rael bil - mandat li tinvestiga rapporti dwar ksur serju tad - drittijiet tal - bniedem .

Il-Parlament enfasizza l-bżonn li l-Proċess ta' Paċi għall-Lvant Nofsani jerġa' jitpoġġa fuq nett fl-aġenda politika internazzjonali u għalhekk stieden lill-Kwartett biex jerġa' jqajjem mill-ġdid ir-Roadmap għaliex "i s-soluzzjoni ta' żewġ stati, bi stat Iżraeljan u stat Palestinjan jeżistu ma ' ġenb xulxin fil-paċi u s-sigurt a' , hija kundizzjoni essenzjali għal soluzzjoni paċifika u dejjiema fil-Lvant Nofsani ".

Ir - ri ż oluzzjoni ssemmi wkoll il - Mekkani ż mu Internazzjonali Temporanju ( TIM ) u tg ħ id li dan g ħ andu ji ġ i msa ħħ a ħ u esti ż fi ż-ż mien u fir - ri ż orsi .

Il - gvern I ż raeljan ġ ie mistieden biex jer ġ a ' jistabbilixxi b ' ur ġ enza t - trasferiment tat - taxxi u d - d ħ ul mid - dwana Palestinjani mi ż muma , waqt li l - I ż rael huwa mistieden li jippermetti l - moviment ta ' persuni skond il - Ftehim dwar il - Moviment u l - A ċċ ess f ' Refah u bejn il - fruntieri f ' Gaza .

Il - Kunsill ġ ie mistieden jag ħ mel kull sforz biex jag ħ mel sej ħ a g ħ al konferenza internazzjonali g ħ all - pa ċ i , g ħ aliex appro ċċ unilaterali mill - partijiet kollha kon ċ ernati g ħ andu ji ġ i mi ċħ ud .

Ir - ri ż oluzzjoni tappo ġġ a t - talba tal - Bureau ta ' l - EMPA biex isejja ħ laqg ħ a straordinarja tal - Kunsill tal - Euromed tal - Ministri ta ' l - Affarijiet Barranin tal - Pro ċ ess ta ' Bar ċ ellona kemm jista ' jkun malajr .

L - involviment tal - Lega G ħ arbija huwa wkoll essenzjali .

G ħ andha ti ġ i wkoll mibg ħ uta delegazzjoni investigattiva fil - Libanu , fil - Palestina u fl - I ż rael sabiex timmonitorja s - sitwazzjoni , u tiffoka b ' mod spe ċ jali fuq il - kundizzjonijiet umanitarji u politi ċ i .

Il-Kunsill

Erkki Tuomioja tkellem f'isem il-Kunsill.

Huwa qal li l-aħħar kriżi tal-Lvant Nofsani kienet l-ewwel waħda fejn l-UE saret attur internazzjonali li fuqu kien hemm tama u stennija kbira, speċjalment mill-poplu Lebaniż, l-gvern tiegħu, kif ukoll minn pajjiżi oħra fir-reġjun.

L-UE irnexxilha tissodisfa din l-istennija u kellha rwol ewlieni biex jieqaf il-ġlied sabiex ikompli l-proċess għal konsolidazzjoni tal-paċi.

Fil-laqgħa li saret fil-bidu ta' Awissu ntlaħaq ftehim fuq il-konklużjonijiet li saru l-bażi tar-riżoluzzjoni 1701 tal-Kunsill ta' Sigurta tal-Ġnus Magħquda bl-għan li tiżgura is-sovrenita' tal-Libanu u toħloq il-forza UNIFIL biex tiżgura l-implementazzjoni ta' din ir-riżoluzzjoni.

Is-Sur Tuomioja saħaq li ma jista' jkun hemm ebda soluzzjoni unilaterali jew militari għal kunflitti li hemm fil-Lvant Nosfani.

Wara din ir-riżoluzzjoni, ir-rwol ta' l-UE baqa' kruċjali għaliex ippermettiet li l-Istati Membri jibgħatu forza ta' 7000 truppi fi ħdan l-UNIFIL, biex jiżguraw l-għajnuna umanitarja.

Saħaq ukoll dwar il-fatt li huwa kruċjali li atturi oħrajn u ġirien tal-Libanu jipparteċipaw fil-proċess ta' paċi u stabilizzazjoni, inkluż is-Sirja, li hija lesta li tirrispetta r-riżoluzzjoni u tgħin fl-implementazzjoni tagħha.

Qal ukoll li ma jistax ikun hemm paċi sostenibbli fir-reġjun mingħajr ma jkun hemm ritorn għal proċess ta' paċi bejn l-Israel u l-Palestina, ibbażat fuq ir-Roadmap u b'rispett lejn is-sovrenita' taż-żewg stati.

Biex dan il-proċess ta' paċi ikompli huwa importanti li ma jibqax ikun hemm vjolenza u jew attakki terroristiċi u li l-Israel ikun rikonoxxut bħala stat.

Għalhekk il-gvern Palestinjan għandu jirrispetta l-impenni ta' l-Awtorita' Palestinjana u jaġixxi bħala imsieħeb kredibbli sabiex ikunu jistgħu jerġgħu jibdew in-negozjati.

Il-paċi ma tistax tasal bl-isforzi ta' l-Unjoni Ewropea biss, iżda hemm bżonn ta' ħidma mill-qrib ma' l-imsieħba kollha fil-Kwartett u speċjalment ma' l-Istati Uniti, kif ukoll mal-Lega Għarbija.

Hemm bżonn li ż-żewġ partijiet jiġu mqarrba ħalli jitkellmu u jsolvu s- sitwazzjoni permezz ta' negozjati għaliex in-nies fir-reġjun ma jridu xejn iktar milli l-paċi.

Huwa temm jgħid li fil-ġejjini jista' jkun li l-UE jkollha tadotta responsabbiltajiet ohra bħala parti mit-tfittxija għall-paċi u li l-Kunsill se jibqa' jappoġġa lir-Rappreżentant Ġħoli Javier Solana sakemm tasal il-paċi.

Il-Kummissjoni

F'isem il-Kummissjoni, Benita Ferrero-Waldner qalet li wara l-konflitt fil-Libanu, il-vjolenza u t-tbatija f'dawn it-territorji, l-idea ta' paċi tidher 'il bogħod ħafna.

Għalhekk hemm bżonn li jsiru negozjati għaliex ma jistax ikun hemm sigurta' b'mod unilaterali.

Qalet li dak li ġara dan is-sajf għandu jinbidel f'opportunita' sabiex ikun hemm mobilizzazzjoni ta' riżorsi minn naħa ta' l-UE u ħabbret li l-Kummissjoni tappoġġa r-riżoluzzjoni 1701 u li qiegħda tagħmel kontribut kbir fir-regjun biex ikun hemm stabilita' u awtorita' tal-gvern kullimkien.

Hija fakkret li ġiet mibgħuta assistenza umanitarja, u laqgħet il-fatt li l-Parlament qabel li jintużaw riżorsi aktar milli previsti għal din it-tip ta' emerġenza.

Semmiet ukoll ir-rwol importanti tal-Kummissjoni fil-valutazzjoni tas-sitwazzjoni u fl-ewwel eżeriċizzju ta' kordinazzjoni biex tiżgura li wara l-konflitt din il- kordinazzjoni titmexxa mil-Libanu stess.

Saħqet li l-konflitt fil-Lvant Nofsani ilu għaddej għal wisq żmien, u li r-reġjun għandu bżonn li jissaħħaħ ir-rwol tal-gvern libaniż sabiex il-pajjiż ikun indipendenti fuq livell politiku.

Il-poplu Lebaniż għandu jħoss il-benefiċċi tanġibbli tal-waqfien mill-ġlied.

Fil-futur, il-Komunita' Internazzjonali għandha tibqa' impenjata u tiffoka fuq l-irkupru ta' l-istituzzjonijiet permezz tad-djalogu internazzjonali.

Qalet li biex il-Hezbollah iżarma hemm bżonn ta' proċess ta' integrazzjoni politika u fakkret li l-ġlied fil-Palestina għadu għaddej.

Ħabbret ukoll li l-Kummissjoni lesta taħdem flimkien ma kull gvern li lest li jaħdem għall-għan ta' stabilizzazzjoni u paċi, għaliex wara li żdiedet il-vjolenza, ħadd ma ħareġ rebbieħ.

L-azzjonijet militari ma waslux ghal soluzzjoni fil-Lvant Nofsani, u s-sitwazzjoni bħalissa ser twassal għal instabilita' u indħil minn partijiet terzi.

Enfasizzat il-bżonn li jittieħdu miżuri konreti u prammatiċi li jistgħu jwasslu għal klima adattat għan-negozjati għaliex wasal iż-żmien li l-Iżrael u l-Libanu joħolqu mezzi sabiex ikunu jistgħu jiddiksutu.

Qalet ukoll li l-Iran irid jassumi r-responsabbilta' tiegħu u juri li huwa lest li jikkontribwwi għal paċi fir-reġjun.

Il-Gruppi Politiċi

Hans-Gert Poettering (EPP-ED, DE) qal li soluzzjoni militari fil-Lvant Nosfani mhix possibli, għalhekk hemm bżonn li tinstab soluzzjoni politika biex twassal għal paċi.

Hemm bżonn li n-negozjati jkomplu sabiex il-Libanu jsir sovran u ma jkollu xejn x'jaqsam ma' l-Iran u s-Sirja, waqt li dawn ta' l-aħħar ma jkollhom ebda kontroll fuq il-Libanu.

Fakkar li l-Hezbollah wkoll jużaw mezzi militari, u saħaq li hemm bżonn li dan jieqaf.

Dwar l-Israel qal li għalkemm ġie kkritakat ħafna drabi minħabba l-azzjonijiet militari tiegħu, huwa għandu ħafna rispett għall-fatt li fl-Iżrael hemm dibattitu demokratiku ħieles.

Qal ukoll li l-poplu tal-Palestina għandu jkollu l-istess dinjita' dak ta' l-Iżrael u bħall-popli Ewropej, kif ukoll id-dritt li jgħixu f'pajjiż bi fruntieri siguri.

Martin Schulz (PES, DE) qal li huwa d-dover ta' l-Unjoni li ssib soluzzjoni ġdida għal din is-sitwazzjoni għaliex is-soluzzjoni li kienet imressqa mill-Istati Uniti kienet falliment li wasslet għall-kriżi ta' bħalissa.

Enfasizza l-fatt li l-problema Palestinjana qiegħda fil-qalba ta' kull tip ta' problemi fir-reġjun, għalhekk hemm bżonn li l-Palestina terġa' tinbena mill-ġdid.

Qal li d-dritt ta' l-Iżrael li jeżisti huwa ċar, iżda li l-Libanu wasal f'sitwazzjoni li kien riesaq lejn demokrazija stabbli u issa spiċċa fix-xejn.

Saħaq li d-djalogu interkulturi huwa ħaġa essenzjali, bħalma huwa l-involviment tal-pajjiżi kollha fir-reġjun, speċjalment is-Sirja.

Qal ukoll li tista' ssir konferenza ta' sigurta u koperazzjoni għal dan ir-reġjun.

Graham Watson (ALDE, UK) fakkar li mietu 'l fuq minn elf persuna, l-maġġoranza tagħhom ċivili u li ħafna mil-Libanu spiċċa ġebel biss.

Dwar is-sebat elef truppi fi ħdan l-UNIFIL, qal li l-mandat tagħhom sabiex ir-riżoluzzjoni 1701 issur realta.

Hemm bżonn li l-Hezbollah u l-Hamas jingħaqdu fi djalogu.

Kif qal Kofi Annan, m'għandux ikun bl-armi iżda bi djalogu u kompromess li jieqaf il-ġlied u jibdew negozjati fit-tul.

Qabel li għandha ssir konferenza ta' sigurta' u koperazzjoni u li jkompli d-djalogu permezz ta' l-EMPA.

Qal ukoll li wara li jintbagħtu t-truppi xi ħadd ħa jkollu jassumi responsabbilta' politika, u temm jgħid li dejjem hemm r-riskju li l-instistenza fuq is-sovrenita nazzjonali twassal għal anarkija globali.

Daniel Cohn-Bendit (Greens/EFA, DE) qal li din is-sitwazzjoni hija veru problema għax dan ir-reġjun huwa wieħed fejn jinqala' kull tip ta' għajb.

Qal li jsiru ħafna żbalji politiċi u li meta wieħed ikun involut fil-politika, irid juri li m'għandu ebda ġibda partikolari ma' parti jew l-oħra.

Għalhekk qal li l-UE għandha tkun responsabbli tal-mod kif taġixxi f'dan ir-reġjun.

Qal li m'hemm ħadd li għandu l-kapaċita' ta' l-UE biex twassal għall-paċi fir-reġjun billi timbotta biex isiru iktar negozjati.

B'hekk tirnexxi bħala attur politiku responsabbli għal reġjun li jkun miexi lejn il-paċi.

Francis Wurtz (GUE/NGL, FR) qal li fil-ġurnata tal-lum m'għandux jiġri dak li seħħ matul dan is-Sajf.

Fakkar li l-Iżrael attakka l-Libanu mingħajr ma saret distinzjoni bejn l-objettivi militari u dawk ċivili, farrak l-infrastruttura tal-pajjiż kompla billi qatel in-nisa u t-tfal.

Għalkemm jingħad li l-Iżrael għandu d-dritt li jiddefendi lilu nnifsu, dan wassal għal dawn il-bombardamenti.

Huwa kkritika l-Unjoni Ewropea talli waqqfet l-għajnuna lill-awtoritajiet Palestinjani u talli neħħiet il-leġittimita' ta' gvern u ta' parlament elett b'mod demokratiku.

Cristiana Muscardini (UEN, IT) qalet li r-raġuni għall-ġlied hija li ħafna drabi l-President ta' l-Iran qal li jrid jeqred lill-Iżrael.

Għalhekk l-Unjoni għandha tiddefendi l-Istat ta' l-Iżrael u l-poplu tiegħu.

U permezz tar-Roadmap jista' jkun hemm stat Palestinjan ħieles u sigur, li jwassal għall-paċi fil-Lvant Nofsani.

Enfasizzat il-fatt li l-Hezbollah għandu għanijiet differenti għaliex irid jeqred l-Iżrael u d-demokrazija.

Stqarret ukoll li fil-fehma tagħha, l-ambaxxati fid-dinja kollha għandhom jirrikonoxxu iċ-ċittadini ta' l-Iżrael bħala ċittadini Ewropej.

Bastiaan Belder (IND/DEM, NL) qal li fil-Ġermanja qajmet il-kwistjoni tar-rwol tal-Budeswehr biex iwaqqaf il-wasla ta' l-armi fil-Libanu.

Qal li l-Istati Membri żgur ma jridux joqogħdu jħarsu waqt li l-Hezbollah taghmel dak li trid.

Għalhekk talab lill-Kunsill u l-Kummissoni jistqarru x'intenzjoni għandhom u x'inhi il-pożizzjoni tagħhom rigward din il-kontroversja.

Huwa saqsa jekk l-Iżrael għandux l-intenzjoni li jkompli jimblokka l-Libanu.

Proċedura: Riżoluzzjoni konġunta

20060901IPR10250 Riżoluzzjoni Konġunta dwar il-Lvant Nofsani


L-Erbgħa fil-Plenarja

Istituzzjonijiet

Il-Membri adottaw rapport dwar kwistjonijiet relatati mas-saħħa mentali

Strateġija biex jiġu miġġielda l-problemi tas-saħħa mentali fl-Ewropa, modi biex jinstab bilanċ bejn il-ħarsien soċjali u t-tkabbir ekonomiku, u Ftehim ta' Assoċjazzjoni bejn l-UE u l-Albanija kienu biss tlieta minn diversi kwistjonijiet li ġew approvati mill-MPE nhar l-Erbgħa li għadda.

Il-Parlament appoġġa bis-saħħa rapport mill-MPE Konservattiv Brittaniku John Bowis li sejjaħ għal leġiżlazzjoni fuq livell ta' l-UE dwar is-saħħa mentali li għandu "jiddefendi d-drittijiet ċivili u fundamentali" ta' dawk li jsofru minn din il-kondizzjoni, u li għandha tiġi abbozzata bi sħubija magħhom, mal-familji tagħhom, dawk li jieħdu ħsiebhom u l-NGOs.

Ir-rapport jappoġġa wkoll miżuri biex, jekk jista' jkun, in-nies jinħarġu minn istituzzjonijiet mentali.

Il-MPE vvutaw biex iwessgħu d-definizzjoni oriġinali ta' gruppi ewlenin fil-mira tal- Green Paper tal-Kummissjoni Ewropea dwar is-saħħa mentali biex tinkludi lil dawk b'mard mentali serju, mard fit-tul jew terminali, persuni b'diżabilità, ħabsin, gruppi etniċi, dawk li m'għandhomx saqaf fuq rashom, immigranti, persuni bla xogħol u dawk li m'għandhomx sigurtà ta' xogħol.

L-oriġinal kien isemmi biss tfal, impjegati, persuni anzjani u persuni żvantaġġati.

Iddaħħal l-fattur ta' sess billi l-kwistjonijiet ta' saħħa mentali jistgħu jolqtu lill-irġiel u lin-nisa b'mod differenti.

L-importanza ta' din il-kwistjoni tirrifletti l-fatt illi 18.4 miljun persuna fl-UE issofri minn dipressjoni serja kull sena waqt li 58,000 persuna toqtol ruħha b'idejha.

Il-Mudell Soċjali Ewropew – bilanċ bejn it-tkabbir ekonomiku u s-solidarjetà soċjali

L-MPE approvaw rapport li jidentifika modi kif l-UE jista' jżomm il-"mudell soċjali" tiegħu ta' standards soċjali għoljin u tkabbir ekonomiku fil-kuntest tal-globalizzazzjoni, il-bidla demografika u r-revoluzzjoni fit-teknoloġija ta' l-informazzjoni.

Biex jindirizza dawn l-isfidi, ir-rapport isejjaħ għal riforma tal-linji politiċi ekonomiċi u s-sistemi soċjali fl-Unjoni kollha.

B'mod partikolari, jitressaq l-argument favur linji politiċi li jsaħħu l-impjieg – b'mod speċifiku fost in-nisa u ż-żgħażagħ.

Ir-rapport jisħaq ukoll dwar l-importanza tar-riċerka u l-iżvilupp.

Ir-riforma għandha tiżgura wkoll illi s-sistemi soċjali nazzjonali jkunu finanzjarjament b'saħħithom biex jipprovdu appoġġ soċjali kontinwu.

G ħandu jiġi stabbilit qafas ekonomiku u soċjali fuq livell ta' l-UE biex il-membri jkunu jistgħu jimplimentaw ir-riforma fuq livell nazzjonali.

L-Albanija – il-Parlament jappoġġa rabtiet aktar mill-qrib

L-MPE vvotaw għal rabtiet ekonomiċi u politiċi aktar mill-qrib bejn l-UE u l-Albanija permezz ta' "Ftehim ta' Stabilizzazzjoni u Assoċjazzjoni".

L-MPE qalu illi waqt li l-Albanija kienet imxiet 'il quddiem, għad fadlilha ħafna xogħol x'tagħmel.

Il-problemi jinkludu s-sistema elettorali, in-nuqqas ta' "ambjent legali stabbli u trasparenti", korruzzjoni, livell baxx ta' implimentazzjoni ta' liġijiet u kriminalità organizzata.

Xi MPE qajmu dubji dwar il-livell ta' libertà tal-mezzi tax-xandir fil-pajjiż.

20060907STO10459 Rapport dwar is-Saħħa Mentali – Informazzjoni għall-Istampa Mudell Soċjali Ewropew – Informazzjoni għall-Istampa Ftehim ta' Assoċjazzjoni UE-Albanija – Informazzjoni għall-Istampa


Il-Ħamis fil-Plenarja

Istituzzjonijiet

Il-MPE jitolbu protezzjoni tat-tagħrif fuq il-passiġġieri ta' l-ajru

L-affarijiet internazzjonali iddominaw l-aħħar jum tal-plenarja ta' Strasburgu.

Il-MPE adottaw riżoluzzjoni fuq il-Lvant Nofsani, u saħqu li "ma hemm ebda soluzzjoni militari għall-kunflitt".

Fuq il-kwistjoni tat-trasferiment ta' tagħrif fuq il-passiġġieri ta' l-ajru Ewropej lill-gvern ta' l-Istati Uniti, (li l-Qorti tal-Ġustizzja Ewropea qatgħatha li għandu jintemm sat-30 ta' Settembru), il-MPE appoġġjaw rapport li jitlob lill-Istati Uniti tiżgura protezzjoni adegwata għal din l-informazzjoni.

Ġie adottat ukoll rapport fuq id-drittijiet tal-bniedem fiċ-Ċina.

"Ma hemm ebda soluzzjoni militari għall-kunflitt".

Dan kien il-messaġġ li ħareġ minn dibattitu jaħraq li sar nhar l-Erbgħa li għadda.

Il-Ħamis saret ukoll votazzjoni fuq ir-riżoluzzjoni ta' kompromess.

Din talbet għal rieda politika sabiex jiġu indirizzati "l-kawżi ewlenin" tal-kriżi riċenti.

Fit-test, il-Parlament fisser "is-sogħba kbira" tiegħu għall-ħajjiet taċ-ċivili li ntilfu matul il-kunflitt u l-katastrofu umanitarju għaddieni fil-Libanu.

Fuq il-medjazzjoni internazzjonali fir-reġun, l-iskjerament ta' 7000 element mill-Istati Membri ta' l-UE bħala parti mill-forza tal-Ġnus Magħquda ġie milqugħ tajjeb.

Ir-riżoluzzjoni talbet li l-"Libanu demokratiku u sovran" għandu jkollu rwol, kif ukoll il-Lega Għarbija u l-Assemblea Parlamentari Ewro-Mediterranja (EMPA).

Il-MPE qablu li jibagħtu missjoni ta' tiftix tal-fatti fil-Libanu, il-Palestina u l-Iżrael.

It-tagħrif fuq il-passiġġieri – UE u l-Istati Uniti

Fil-ġlieda globali kontra t-terroriżmu, il-gvern ta' l-Istati Uniti iqis li t-tag ħrif dwar il-passiġġieri ta' l-ajru huwa strument ta' intelliġenza leġittimu għall-prevenzjoni ta' aktar attakki terroristiċi.

Madankollu, meta dan it-tagħrif jinvolvi informazzjoni dwar persuni ta' nazzjonalità barranija, f'dan il-każ iċ-ċittadini ta' l-UE, il-kwistjoni żgur li hija waħda kontraversjali.

Il-Qorti tal-Ġustizzja Ewropea stabbilixxiet it-30 ta' Settembru, 2007 bħala d-data li fiha għandha titwaqqaf il-prattika tat-trasferiment lill-gvern Amerikan tat-tagħrif fuq il-passiġġieri Ewropej li jivjaġġaw lejn l-Istati Uniti.

Dan wassal għal inċertezza kbira fuq il-pass li jmiss.

F'dan il-kuntest, il-MPE appoġġjaw rapport mid-Demokratika Olandiża Sophie in 't Veld li fih intalab li l-Istati Uniti toffri protezzjoni adegwata fir-rigward tal-privatezza ta' dan it-tagħrif.

Ir-rapport jitlob li l-Kunsill tal-Ministri għandu jinnegozja ftehim interim ma' l-Istati Uniti sa Novembru 2007 taħt l-iskrutinju Parlamentari, u ftehim ġdid wara dan.

Il-MPE huma mħassbin fuq il-fatt li l-Istati Uniti trid tinnegozja ftehim bilaterali ma' pajjiżi - u jridu li l-uffiċjali tad-dwana ta' l-Istati Uniti jaħdmu fuq bażi ta' każ b'każ milli fuq li jitolbu t-tagħrif ta' kulħadd f'daqqa.

Fid-dibattitu, is-Sin. in 't Veld talbet li jkun hemm azzjoni konġunta fil-ġlieda kontra t-terroriżmu.

L-UE u ċ-Ċina

L-abolizzjoni tal-piena kapitali, tal-kampijiet ta' xogħol furzat u tal-kummerċ illegali ta' l-organi kienu tliet affarijiet li l-MPE saħqu li għandhom isiru permezz ta' l-adozzjoni ta' rapport fuq inizjattiva personali mill-MPE Olandiż Bas Belder tal-Grupp Indipendenza/Demokrazija dwar ir-relazzjonijiet ta' l-UE maċ-Ċina.

Ir-rapport jitlob ukoll li jinżamm l-embargo ta' l-UE fuq l-armi kontra ċ-Ċina u jrid li l-munita Ċiniża tiġi vvalutata b'rata aktar flessibbli.

Il-MPE iddiskutew ukoll il-kundizzjonijiet tad-drittijiet tal-bniedem fis-Sri Lanka, iż-Żimbabwe u s-sitwazzjoni ta' dawk li qegħdin ifittxu kenn politiku fil-Korea ta' Fuq, b'mod partikolari fit-Tajlandja, u ġew adottati tliet riżoluzzjonijiet.

20060908STO10482 Rapport dwar it-Tagħrif dwar il-Passiġġieri – Informazzjoni għall-Istampa Riżoluzzjoni fuq il-Lvant Nofsani – Informazzjoni għall-Istampa Rapport fuq iċ-Ċina – Informazzjoni għall-Istampa


Il-Parlament u d-Drittijiet tal-Bniedem

Drittijiet tal-bniedem

Id-drittijiet tal-bniedem jiġu diskussi regolarment mill-MPE

Wieħed mill-iktar rwoli importanti tal-Parlament Ewropew hu li jaġixxi ta' għassa għad-drittijiet tal-bniedem, kemm fl-UE kif ukoll lil hinn minnha.

Matul is-seduti plenarji tiegħu jsiru dibattiti regolari fuq kwistjonijiet relatati mad-drittijiet tal-bniedem madwar id-dinja kollha – l-aħħar wieħed iffoka fuq iż-Żimbabwe, ir-refuġjati tal-Korea ta' Fuq u l-gwerra ċivili fis-Sri Lanka.

Il-Parlament jadotta wkoll b'mod regolari riżoluzzjonijiet li jikkundannaw jew jenfasizzaw sitwazzjoni partikolari.

L-aħħar waħda li ġiet adottata kienet fuq id-drittijiet tal-bniedem fiċ-Ċina.

Dibattiti u riżoluzzjonijiet huma mod effettiv kif il-MPE jiġbdu l-attenzjoni internazzjonali fuq il-vjolazzjonijiet tad-drittijiet tal-bniedem.

Agħfas il-links hawn taħt għall-aħħar dibattiti u riżoluzzjonijiet.

Seduti pubbliċi: Il-gruppi politiċi u l-kumitati tal-Parlament spiss jorganizzaw seduti pubbliċi fuq kwistjonijiet umanitarji.

Wħud mis-seduti li ġew organizzati dan l-aħħar kienu jiffukaw fuq is-sitwazzjoni ta' Timor tal-Lvant, it-Tibet u l-Alġerija.

Il-Kumitat għad-Drittijiet tal-Bniedem: Il-Parlament għandu sottokumitat permanenti għad-drittijiet tal-bniedem li jeżamina ksur apparenti tal-liġi internazzjonali.

Il-Parlament joħroġ ukoll rapporti annwali fuq is-sitwazzjoni tad-drittijiet tal-bniedem ġewwa u lil hinn mill-UE, filwaqt li l-MPE jaġixxu bħala "osservaturi ta' l-elezzjonijiet" barra l-Unjoni sabiex jiżguraw it-trasparenza ta' l-elezzjonijiet.

Jaqblu jew ma jaqblux?

Legalment, il-MPE għandhom ass f'idejhom li jistgħu jagħżlu li jużawh.

It-Trattati ta' l-UE jiddikjaraw li "Il-Ftehim ta' Assoċjazzjoni" (li jkopri r-rabtiet kummerċjali u politiċi) bejn l-UE u l-pajjiżi terzi kif ukoll ftehim ieħor b'"implikazzjonijiet baġitarji importanti" għandhom jiġu approvati mill-Parlament qabel issir ir-ratifika.

Dan ifisser li jeħtieġ isir dibattitu fuqhom u dan jipprovdi mekkaniżmu importanti għall-iskrutinju tal-ftehim u għar-rakkomandazzjonijiet għal bidliet.

Fil-plenarja ta' Settembru, ġie diskuss ftehim ta' assoċjazzjoni ma' l-Albanija.

Il-MPE appoġġjaw il-ftehim iżda żiedu rekwiżiti importanti fuq il-ħtieġa li l-korruzzjoni tiġi indirizzata u li titjieb l-implimentazzjoni tal-liġijiet.

Sakharov: Kull sena, il-Parlament jagħti wkoll il-"Premju Sakharov" għal-libertà tal-ħsieb madwar id-dinja.

Appoġġ finanzjarju: Fil-battibekki tas-sena li għaddiet fuq il-baġit ta' l-UE, aspett importanti kien il-fondi għall-promozzjoni tad-drittijiet tal-bniedem.

Ix-xogħol ta' l-Inizjattiva Ewropea għad-Demokrazija u d-Drittijiet tal-Bniedem (EIDHR) attwali għandu jsir taħt programm ġdid li se jippromwovi d-drittijiet tal-bniedem matul is-snin li ġejjin.

L-Istorja tad-Drittijiet tal-Bniedem

Sa minn meta ġiet stabbilita l-Unjoni Ewropea, id-drittijiet tal-bniedem kienu jaqgħu taħt il-Konvenzjoni Ewropea dwar id-Drittijiet tal-Bniedem (iffirmata fl-1950) u d-Dikjarazzjoni tal-Ġnus Magħquda dwar id-Drittijiet tal-Bniedem ta' l-1948.

Wara l-qerda li ħalliet warajha l-gwerra dinjija, dawn jirrappreżentaw miri importanti fir-rikostruzzjoni morali u filosofika ta' l-Ewropa u d-dinja.

It-Trattati li jistabbilixxu l-UE kienu ibbażati fuq il-prinċipji tal-libertà u d-demokrazija, ir-rispett għall-verità tal-liġi u l-libertajiet fundamentali.

Dibattiti – kif jintgħażlu s-suġġetti?

Is-suġġetti li jkunu se jiġu diskussi jiġu ppreżentati mis-7 gruppi politiċi tal-Parlament, delegazzjoni Inter-parlamentari, kumitat jew grupp ta' 37 MPE li jaġixxu flimkien.

Id-deċiżjoni finali fuq x'għandu jiġi diskuss taqa' f'idejn il-"Konferenza tal-Presidenti" (il-President tal-Parlament flimkien mal-mexxejja tal-gruppi politiċi).

20060912STO10568 L-aħħar dibattitu fuq id-drittijiet tal-bniedem Is-sottokumitat tal-Parlament dwar id-drittijiet tal-bniedem Testi adottati – Riżoluzzjonijiet parlamentari


Il-kunċert ta' Claudio Baglioni jitfa' dawl fuq il-kwistjoni ta' l-immigrazzjoni

Immigrazzjoni

Kunċert ta' Claudio Baglioni fit-13 ta' Settembru 19.00 – 20.30

Eluf ta' immigranti illegali jippruvaw jilħqu l-Ewropa kull sena.

Ir-riskju huwa għoli għaliex l-organizzazzjonijiet kriminali jisfruttaw ix-xewqa tagħhom għal ħajja aħjar.

Jeħtieġ illi l-UE ssib risposta xierqa u mingħajr telf ta' żmien għal din il-kwistjoni.

Sabiex titqajjem kuxjenza dwar il-kwistjoni ta' l-immigrazzjoni fl-UE, ser isir kunċert mill-artist Taljan Claudio Baglioni fis-sala tal-Plenarja tal-Parlament Ewropew fi Brussell nhar l-Erbgħa fil-għaxija.

L-avveniment huwa organizzat mill-membru indipendenti Taljana tal-PES Lilli Gruber u l-President tal-Kumitat tal-Libertajiet Ċivili Jean-Marie Cavada (Membru Liberali Franċiż ta' l-ALDE).

Gruber tgħid: "Wasal iż-żmien biex l-UE tassumi responsabbiltà dwar din il-kwistjoni importanti u delikata.

Jeħtieġ li nkunu aktar qalbiena biex nindirizzaw l-immigrazzjoni b'mod pożittiv, l-ewwel nett billi narawha bħala riżors."

Claudio Balgioni huwa kantawtur famuż f'art twelidu.

Dan l-aħħar ftit snin kien attiv biex titqajjem kuxjenza dwar kwistjonijiet umanitarji, b'mod partikolari l-immigrazzjoni.

Huwa diġà organizza diversi kunċerti fil-gżira ta' Lampedusa, li ġiet invażata b'immigranti illegali.

L-immigrazzjoni illegali

Għadd kbir ta' immigranti legali u illegali, flimkien ma' persuni li jfittxu kenn politiku, jaslu fl-UE kull sena.

Is-soċjetà ta' l-Ewropa, li qed tixjieħ, u nuqqasijiet fis-suq tax-xogħol juru li hemm bżonn ta' immigranti, waqt li fl-istess ħin, l-influss qawwi tagħhom wassal għall-bżonn li tittieħed azzjoni urġenti dwar kif għandhom jiġu mmaniġġjati l-flussi ta' l-immigrazzjoni.

Xi pajjiżi Mediterranji ntlaqtu b'mod sostanzjali mill-immigrazzjoni illegali.

Matul is-sajf, 10,000 immigrant waslu illegalment f'Lampedusa fl-Italja waqt li 20,000 oħra waslu fil-Gżejjer Kanarji.

Ħafna oħrajn ma waslux ħajjin fid-destinazzjoni tagħhom.

Il-kriminalità organizzata spiss tgawdi mill-immigrazzjoni illegali.

X'ser jiġri issa ?

Fis-27 ta' Settembru il-PE ser jiddiskuti l-immigrazzjoni mal-Kunsill u mal-Kummissjoni matul is-sessjoni Plenarja tiegħu fi Strasburgu.

Il-MPE diġà żaru ċentri ta' detenzjoni f'pajjiżi Mediterranji biex jiġbru aktar informazzjoni u ser ikomplu dawn iż-żjarat fil-ħarifa.

L-ewwel pajjiż ser ikun il-Greċja.

20060912STO10575 Xandira diretta Kumitat għal-Libertajiet Ċivili (LIBE) Il-websajt ta' Baglioni


Il-MPE jitolbu kjarifika dwar iċ-ċentri ta' detenzjoni sigrieti tas-CIA

Drittijiet fundamentali

Tibqa' għaddejja l-kontroversja dwar ċentri ta' detenzjoni tas-CIA fl-Ewropa

Wara li l-President ta' l-Istati Uniti George W. Bush żvela l-eżistenza ta' ċentri ta' detenzjoni sigrieti tas-CIA fl-Ewropa għal persuni suspettati li huma terroristi, il-MPE talbu kjarifika dwar l-involviment possibbli tal-gvernijiet ta' l-UE fiż-żamma u t-trasferiment ta' ħabsin mis-CIA u dwar l-eżistenza ta' ċentri ta' detenzjoni sigrieti fl-Ewropa.

Aħna saqsejna lill-MPE għar-reazzjonijiet tagħhom dwar l-aħħar revelazzjonijiet.

Wara li kien hemm tħassib illi l-pajjiżi Ewropej kienu qed jintużaw mis-CIA għat-trasport u ż-żamma illegali ta' ħabsin, il-Parlament Ewropew waqqaf kumitat temporanju f'Jannar 2006 biex jeżamina l-involviment tal-gvernijiet ta' l-UE.

Ftit qabel il-5 anniversarju ta' l-attakki tal-11 ta' Settembru, il-President Bush qal illi l-programm tas-CIA kien salva ħajjiet innoċenti u għen biex iwaqqaf attakki ġodda.

Huwa qal illi s-siti taċ-ċentri kienu ser jinżammu sigrieti iżda ċaħad allegazzjonijiet illi kienet qed tintuża tortura waqt l-investigazzjonijiet.

Qalba fl-istħarriġ ta' l-UE

Din id-dikjarazzjoni tfisser qalba fid-direzzjoni tal- ħidma tal-kumitat tal-PE.

"F'dan l-istadju, m'għandniex insaqsu aktar 'jekk' kienux jeżistu ċentri ta' detenzjoni klandestini, iżda f'liema pajjiżi u bil-kumpliċità ta' liema gvernijiet inħolqu dawn il-ħabsijiet, u kemm ittieħdu ħabsin hemmhekk; fuq kollox, għandna nsaqsu x'sar minnhom," qal il-MPE Soċjalist Taljan Giovanni Claudio Fava, relatur għall-kumitat ta' inkjesta tas-CIA.

Huwa kompla jgħid illi "kieku kien possibbli, kont nistieden lill-President George W. Bush biex jidher quddiem il-kumitat tagħna: s'issa huwa l-aħjar xhud ta' l-eżistenza tal-ħabsijiet sigrieti tas-CIA."

Carlos Coelho, ko-president tal-kumitat u membru Portugiż tal-Grupp tal-Partit Popolari Ewropew – Demokratiċi Ewropej (EPP-ED) qal, "ġejna kkritikati minn ħafna nies li qalu li l-investigazzjoni tagħna kienet ibbazata fuq gideb, iżda issa għandna l-provi illi kellna raġun."

Mhux il-membri kollha jaqblu magħhom dwar l-implikazzjonijiet ta' l-istqarrijiet li għamel il-President ta' l-Istati Uniti l-ġimgħa li għaddiet.

Il-MPE Taljan Jas Gawronski tal-grupp EPP-ED saħaq illi "George Bush m'ammetta xejn, mhux b'sens ta' ħtija.

Huwa qal biss illi l-ħabsijiet tas-CIA kienu jeżistu u ser ikomplu jeżistu u illi jekk jinstab xi terrorist huma ser ipoġġuh hemm."

Sejbiet preċedenti tal-Kumitat temporanju

Il-kumitat temporanju dwar l-użu allegat ta' pajjiżi Ewropej mis-CIA għal attivitajiet illegali (l-hekk imsejjaħ "Kumitat TDIP") ħareġ rapport proviżorju f'Lulju, f'nofs l-investigazzjoni.

Ir-reżoluzzjoni tal-PE tgħid illi s-CIA kienet f'xi każijiet direttament responsabbli għall-"qbid, tneħħija, ħtif u żamma illegali ta' persuni ssuspettati li huma terroristi" fl-Ewropa u jikkritika l-involviment u l-kumpliċità minn ċerti Stati ta' l-UE.

Iżda rrimarka wkoll illi l-"kumitat temporanju s'issa ma żvela ebda evidenza jew prova dwar l-eżistenza ta' ħabsijiet sigrieti fl-UE."

X'inhu l-Kumitat TDIP?

Il-Parlament qabel li jistabbilixxi Kumitat temporanju tad-diversi partiti dwar l-użu allegat ta' pajjiżi Ewropej mis-CIA għat-trasport u ż-żamma ta' ħabsin matul is-sessjon plenarja tiegħu f'Jannar.

L-iskop tiegħu kien li jivverifika jekk kienx hemm ċentri ta' detenzjoni tas-CIA stabbiliti fuq it-territorju Ewropew, u jekk kienx hemm xi gvernijiet ta' Stati ta' l-UE jew pajjiżi kandidati li kkooperaw fil-prattika ta' "trasferimenti straordinarji".

Il-kumitat temporanju ser ikollu l-ewwel laqgħa tiegħu minn meta l-President Bush ammetta l-eżistenza ta' ċentri ta' detenzjoni sigrieti fl-Ewropa, nhar il-Ħamis fil-preżenza tal-Ministru Spanjol għall-Affarijiet Barranin Miguel Angel Moratinos.

Ir-rapport finali tal-Kumitat huwa mistenni li joħroġ fi Frar 2007.

20060913STO10607 Riżoluzzjoni dwar ir-Rapport Proviżorju Rapport ta' l-istampa: skond ir-rapport proviżorju s-CIA hija "direttament responsabbli" Intervista ma' 2 MPE meta bdew ir-rapport tagħhom Il-kumitat Parlamentari jisħarreġ l-allegazzjonijiet


Musharraf fil-Parlament: "privileġġ uniku li nitħaddet magħkom"

Relazzjonijiet esterni

Musharraf iqis lill-UE u lill-Pakistan bħala alleati prinċipali

Il-President tal-Pakistan, il-Ġeneral Pervez Musharraf, temm iż-żjara tiegħu ta' jumejn fil-Parlament Ewropew nhar l-Erbgħa b'laqgħa mal-mexxejja tal-gruppi politiċi u mal-President tal-PE, Josep Borrell.

Il-messaġġ tiegħu kien li l-Punent għandu jħares lejn pajjiżu bħala alleat ewlieni fil-gwerra kontra t-terroriżmu u li l-MPE jistgħu jgħinu lill-UE u lill-Pakistan iżidu r-rabtiet kummerċjali bejniethom.

Radd ħajr ukoll lill-UE għall-għajnuna umanitarja li tat wara t-terremot ta' l-2005.

Wara l-laqgħa tagħhom, is-Sur Borrell faħħar l-isforzi tal-President Musharraf biex "tinbena fiduċja" ma' l-Indja fil-Kashmir u faħħar il-ġlieda ta' l-armata Pakistana kontra t-terroristi u l-moviment Taliban.

Qal li matul waħda mil-laqgħat, intwera tħassib minn mexxejja tal-gruppi politiċi tal-parlament fuq kwistjonijiet bħalma huma d-drittijiet tal-bniedem u l-proliferazzjoni nukleari.

Musharraf jgħid lill-MPE li hemm bżonn ta' koperazzjoni akbar bejn l-UE u l-Pakistan

Matul il-laqgħa ta' nhar it-Tlieta mal-Kumitat għall-Affarijiet Barranin, il-President Musharraf fisser l-isfidi għall-Pakistan u kellu jindirizza mistoqsijiet iebsin mill-MPE dwar it-tmexxija tiegħu.

Tista' taqra r-rapport sħiħ tal-laqgħa billi tikklikkja fuq il-link t'hawn taħt.

L-enfasi ewlenija tal-preżentazzjoni tiegħu kienet il-ħtieġa li l-UE tappoġġa lill-Pakistan sabiex dan "ikun jista' jegħleb id-diffikultajiet".

Dawn id-"diffikultajiet" huma kbar ħafna.

L-iżvilupp demokratiku u ekonomiku tal-Pakistan jeħtieġ għajnuna sostanzjali – l-appell ewlieni ta' Musharraf kien li jittejjeb l-aċċess għas-suq ta' l-UE għal prodotti mill-Pakistan.

Internament, l-armata Pakistana kienet involuta f'operazzjonijiet ta' ġlied estensiv kontra l- Al Qaida u membri tal-moviment Taliban.

Is-Sur Musharraf wiegħed li se jkompli jiġġieled it-"Talibaniżmu" f'partijiet mill-Pakistan.

Talab għall-għajnuna ta' l-UE fir-rigward tat-tilwima li tinsab għaddejja dwar il-Kashmir, li nawwret ir-relazzjonijiet bejn l-Indja u l-Pakistan għal kważi 60 sena.

Is-Sur Musharraf saħaq fuq in-natura "moderata, reliġjuża u tolleranti" ta' pajjiżu u qal li rama bl-armi nukleari għar-raġuni unika li jilqa' għat-theddida ta' armi nukleari mill-Indja.

Il-MPE sfidaw lill-President Musharraf fuq "id-defiċit demokratiku" fil-Pakistan (ebda elezzjonijiet demokratiċi, ebda distinzjoni bejn il-militar u l-politika).

Talbu wkoll għal moratorju tal-piena tal-mewt u wrew tħassib fuq in-nuqqas ta' tolleranza reliġjuża.

Il-President tal-Kumitat għall-Affarijiet Barranin, id-Demokristjan Ġermaniż Elmar Brok, saħaq illi l-Pakistan għaddej minn perjodu deċiżiv fl-istorja tiegħu, filwaqt li għandu rwol vitali "b'firxa enormi ta' responsabbiltajiet differenti".

Is-Soċjalista Brittannika Neena Gill, President tad-Delegazzjoni Parlamentari għar-relazzjonijiet ma' l-Ażja t'Isfel qalet li l-Pakistan huwa "alleat importanti ta' l-Ewropa fil-ġlieda kontra t-terroriżmu internazzjonali".

Madankollu, ħeġġet lill-President jaġixxi sabiex "tiġi eliminata d-diskriminazzjoni bejn is-sessi fil-forom kollha tagħha" fil-Pakistan, u ma jibqax ikun hemm każijiet fejn in-nisa (li setgħu kienu akkużati li wettqu adulterju) jiġu maqtula "minħabba l-unur".

Gill qalet li l-President għandu "jiżgura li d-drittijiet tal-bniedem jiġu rispettati fil-Pakistan kollu".

Mistoqsi fuq il-futur tiegħu bħala Ġeneral u President, huwa qal, "Se nieħu deċiżjoni fl-2007 skond il-kostituzzjoni tal-Pakistan".

20060914STO10661 Stqarrija stampa


Kandidati nnominati għall-premju Sakharov 2006

Drittijiet tal-bniedem

Il-PE jniedi t-tfittxija għar-rebbieħ tal-premju Sakharov 2006

Il-kandidati nnominati għall-premju Sakharov jirrappreżentaw firxa wiesgħa ta' oqsma - l-appoġġ għas-soċjetà ċivili kontra reġimi totalitarji, id-difiża tad-drittijiet tal-minoranzi, il-ġlieda kontra l-vjolenza fil-konfront tan-nisa, il-ħidma għall-paċi, id-djalogu u l-libertà ta' l-espressjoni.

L-10 kandidati nnominati għall-2006 ġew ippreżentati nhar it-Tlieta lill-Kumitat Parlamentari għall-Affarijiet Barranin, dak għall-Iżvilupp u s-Sottokumitat għad-Drittijiet tal-Bniedem.

Hélène Flautre, Presidenta tas-Sottokumitat għad-Drittijiet tal-Bniedem, innotat id-diversità tal-kandidati ta' din is-sena u qalet illi "il-premju ta' l-2006 jirrappreżenta sena ta' ħidma tal-PE fil-qasam tad-drittijiet tal-bniedem."

Il-Kumitat għall-Affarijiet Barranin u l-Kumitat għall-Iżvilupp ser jaqblu dwar lista mqassra ta' tliet kandidati fil-25 ta' Settembru, matul laqgħa konġunta.

Il-lista ser tingħadda lill-mexxejja tal-partiti politiċi, il-Konferenza tal-Presidenti, li ser tagħżel ir-rebbieħ f'Ottubru.

Kull kandidat innominat ġie propost minn ta' mill-inqas 37 MPE jew minn grupp politiku.

Hawn isfel ser naraw min huma l-kandidati nnominati, b'deskrizzjoni fil-qosor.

Politikanta Kolombjana, ex-senatriċi, attivista kontra l-korruzzjoni u t-traffikar tad-droga, li qed tiġġieled biex ittemm il-gwerra ċivili permezz ta' negozjati.

Hija ilha ostaġġ tal-Forzi Armati Revoluzzjonarji tal-Kolombja (FARC) mit-23 ta' Frar, 2002, u ġiet innominata minn Marie-Arlette Carlotti (PES) f'isem grupp ta' MPE.

Kolombja: għal dawk kollha li jiġġieldu għall-ostaġġi maħtufa

Grupp ta' persuni (individwi u assoċjazzjonijiet) li qed jiġġieldu kontra l-ħtif ta' ostaġġi u li jappoġġaw lill-vittmi u lill-familji tagħhom fil-Kolombja, fejn insibu 80% ta' l-ostaġġi kollha tad-dinja – jiġifieri aktar minn 3000 ruħ.

Proġett Fulda-Mosocho tal-Prof.

L-għan tal-proġett hu li tingħeleb il-problema tal-mutilazzjoni ġenitali tan-nisa (FGM) fir-reġjun tal-Mosocho fil-Kenja u biex jittejbu l-kundizzjonijiet ta' l-għixien tan-nisa.

Bejn l-2002 u l-2005 ir-rata ta' FGM fir-reġjun tnaqqset minn 98% għal 66%.

Il-proġett ġie nnominat minn Alexander Alvaro (ALDE) f'isem grupp ta' MPE.

Bħala attivist fil-qasam tad-drittijiet tal-minoranzi u d-drittijiet tal-bniedem, huwa l-mexxej ta' l-oppożizzjoni etnika Mari kontra r-reġim totalitarju tar-Republika ta' Mari El (Federazzjoni Russa).

Huwa wkoll kittieb u ġurnalist li jiġġieled għal-libertà ta' l-espressjoni.

Il-Mari Etniċi jappartjenu lill-grupp tal-lingwi Finno-Ugriċi.

Ġie nnominat minn Toomas Ilves (PES) f'isem grupp ta' MPE.

Isqof Kattoliku Awstrijakk, li huwa missjonarju fil-Brażil.

Huwa qed jiġġieled għad-drittijiet tal-minoranzi indiġini u l-preżervazzjoni tal-foresta tropikali fil-Brażil u fir-reġjun kollu ta' l-Amażon.

Bħala difensura tad-drittijiet tal-bniedem mill-Kambodja, hija qed tiġġieled kontra l-prostituzzjoni tat-tfal u l-jasar sesswali fost in-nisa u t-tfal fil-Kambodja u fil-Grigal ta' l-Ażja.

Hija waqqfet l-assoċjazzjoni AFESIP ( Agir pour les femmes en situation précaire – Azzjoni għan-nisa f'qagħda prekarja), li l-għan tagħha hu li tintegra mill-ġdid mil-lat soċjali lill-vittmi tat-traffikar sesswali.

Ġiet innominata minn Jules Maaten f'isem il-grupp ALDE.

Il-mexxej ta' l-oppożizzjoni fil-Belarus.

Bħala ex-kandidat presidenzjali kontra l-President Alexander Lukashenko, huwa qed isejjaħ għal ġejjieni demokratiku f'pajjiżu.

F'April 2006 intbagħat il-ħabs għal 15-il jum wara li ħa sehem f'demostrazzjoni mhux awtorizzata f'Minsk.

Ġie nnominat minn Jacek Saryusz-Wolski f'isem il-grupp EPP-ED u minn Brian Crowley f'isem il-grupp UEN.

Bħala ġurnalist u diplomatiku mil-Libanu, huwa jappoġġa b'entużjażmu l-identità Għarbija.

Huwa missier Gebrane Tueni, l-editur ta' gazzetta Lebaniża li ġie maqtul is-sena li għaddiet.

Ġie nnominat għall-premju Sakharov b'tifkira ta' personaġġi Lebaniżi li ġew maqtula: Rafiq Hariri , Basil Lléhan, Samir Kassir, George Haoni u Gebrane Tueni.

Membru fondatur ta' EHRCO (Kunsill Etjopjan għad-Drittijiet tal-Bniedem) u difensur tad-drittijiet tal-bniedem, huwa qed jiġġieled kontra l-vjolenza u l-ġuħ fl-Etjopja u għal ordni soċjo-politika aktar umana.

Ġie arrestat f'Novembru 2005, u bħalissa jinsab għaddej minn proċeduri kriminali b'riskju li tinqatagħlu għall-mewt jekk jinsab ħati.

Ġie nnominat minn Ana Gomes (PES) f'isem grupp ta' MPE.

Din l-organizzazzjoni paċifika femminista-antimilitari mis-Serbja tiġġieled għar-rikonċiljazzjoni bejn in-nazzjonijiet u l-gruppi etniċi f'dik li kienet il-Jugożlavja u għall-għarfien tar-reati mwettqa mill-forzi militari u paramilitari Serbjani matul il-gwerer li ġraw dan l-aħħar.

Ġew innominati minn Jelko Kacin (ALDE) f'isem grupp ta' MPE.


Xogħol fl-UE: it-tkabbir ħoloq opportunitajiet ġodda?

Politika tax-xogħol

Saret aktar popolari li wieħed ifittex xogħol f'pajjiż ieħor

Din is-sena hija s-sena Ewropea tal-mobilità tal-ħaddiema.

Iżda sentejn wara li 10 pajjiżi ġodda daħlu fl-UE, rapport reċenti tas-Servizz ta' Azzjoni taċ-Ċittadin Ewropew (ECAS) wera li għad hemm ostakli għall-mobilità tal-ħaddiema.

Aħna tajna ħarsa lejn ir-rapport u saqsejna lill-MPE għar-reazzjonijiet tagħhom.

Ir-rapport ta' l-ex-Kummissarju Ewropew Mario Monti, bl-isem "Min g ħadu jibża' mit-tkabbir ta' l-UE", janalizza l-qagħda preżenti u jagħmel diversi suġġerimenti biex itejjibha.

Is-Sur Monti qal, "Kemm l-Istati Membri l-qodma kif ukoll il-ġodda gawdew mill-moviment liberu ġewwa l-UE."

Meta 10 pajjiżi ġodda daħlu fl-UE fl-2004, kienu l-Irlanda, ir-Renju Unit u l-Iżvezja biss li ppermettew aċċess mingħajr restrizzjonijiet għall-ħaddiema tagħhom.

M'hemmx dubju li din id-deċiżjoni ntlaqgħet sew: sa Awissu ta' din is-sena marru jaħdmu 427,000 ruħ fir-Renju Unit biss.

Sentejn wara, il-Finlandja, il-Greċja, il-Portugall, Spanja u l-Italja għamlu l-istess.

Il-Belġju, id-Danimarka, il-Lussemburgu, Franza u l-Olanda qed inaqqsu bil-mod ir-restrizzjonijiet tagħhom waqt li l-Awstrija u l-Ġermanja biss għadhom impennjati li ser iżommuhom għaż-żmien massimu permess – sa l-2011.

Ir-rapport jgħid illi l-"arranġamenti tranżitorji" jżommu s-separazzjoni artifiċjali bejn l-Ewropa l-"qadima" u l-"ġdida", li twassal għal nuqqas ta' fiduċja.

Isejjaħ ukoll għal aktar spezzjonijiet fuq ix-xogħol sabiex jiġu evitati inugwaljanzi fil-pagi u diskriminazzjoni (il-ħaddiema huma intitolati għall-paga minima fil-pajjiż ta' destinazzjoni).

Isejjaħ ukoll għal "migrazzjoni ċirkolari" sabiex il-ħaddiema jużaw l-għarfien u l-ħiliet li akkwistaw barra minn pajjiżhom meta jmorru lura d-dar.

Dan jista' jgħin biex jiġi evitat li jintilfu l-aħjar imħuħ minn pajjiż, l-hekk imsejjaħ " brain drain" .

Rigward ir-Rumanija u l-Bulgarija – li aktarx ser jissieħbu fl-2007 – ir-rapport jgħid illi l-politika m'għandhiex tiġi bbażata fuq "tbassir li jista' jiġi muri li huwa żbaljat".

Il-fehma tal-MPE

Jean Lambert, MPE tal-Partit tal-Ħodor mir-Renju Unit, tgħid illi "is-sejbiet tar-rapport ECAS iżid mal-provi kollha li diġà hemm dwar l-impatt pożittiv tat-tkabbir u l-mobilità tal-ħaddiema, li għandhom ineħħu l-biża' bla bażi li għad għandhom xi Stati Membri ta' l-UE.

It-tħassib…irriżulta li mhux fondat – ma kien hemm ebda invażjoni ta' immigranti."

Il-MPE Irlandiża Mairead McGuinness tal-Partit Popolari Ewropew qalet li, "sa mit-tkabbir fl-2004 rajna żieda fl-immigrazzjoni mill-Istati Membri l-'ġodda' g ħal xi wħud ta' l-UE 15.

Minkejja l-fatt illi l-moviment liberu tal-ħaddiema huwa wieħed mil-libertajiet ewlenin li jgawdu ċ-ċittadini ta' l-UE jidher illi din il-libertà ma tiġix eżerċitata biżżejjed".

F'isem il-Grupp Soċjalist, il-MPE Ċek Libor Rouček qal illi r-rapport "jikkonferma g ħal darb'oħra…l-esperjenza ta' dawk l-Istati Membri li fetħu s-swieq tagħhom tax-xogħol…illi l-biża' ta' influssi kbar ta' ħaddiema ma kienx ġustifikat."

Ona Juknevičienė, membru Liberali Litwena wissiet dwar il-periklu ta' flussi ta' immigranti.

"Il-maġġoranza ta' l-immigranti Litweni jfittxu xog ħolijiet aħjar barra mill-pajjiż għaliex iridu jmantnu lill-familji tagħhom jew lill-ġenituri anzjani tagħhom.

Dawn huma l-aktar gruppi tas-soċjetà fil-bżonn, u ħafna minnhom jinsabu taħt il-livell tal-faqar."

F'isem il-Grupp Xellug Magħqud Ewropew. il-Membru Portugiża Ilda Figueiredo qalet, "jiena naqbel illi l-ispezzjonijiet (dwar il-possibiltà ta' sfruttament) g ħandhom jiġu intensifikati sabiex jiġu evitati l-isfruttament u t-trattament mhux ugwali ta' l-immigranti".

Fl-aħħar, int ukoll tista' taqsam l-esperjenzi tiegħek.

ECAS fetaħ linja tat-telefon b'xejn dwar il-"moviment liberu" fl-1 ta' Awissu li ser tibqa' miftuħa sat-30 ta' Settembru biex tinġabar evidenza minn individwi u kumpaniji dwar l-esperjenzi tagħhom.

20060914STO10659 Rapport ECAS: Min għadu jibża' mit-tkabbir ta' l-UE Il-Kumitat Parlamentari dwar l-Impjieg u l-Affarijiet Soċjali Eures: Tagħrif dwar xogħol u tagħlim fl-Ewropa Linja tat-telefon b'xejn ta' ECAS


Il-manifattura piroteknika artiġjanali: Jintlaħaq kompromess bilanċat - J. Muscat MPE

Il-wirjiet tan-nar - tradizzjoni u sigurta'

Il-Kumitat għas-Suq Intern u l-Protezzjoni tal-Konsumatur approva unanimament emendi għal Direttiva ġdida ta' l-Unjoni Ewropea dwar l-introduzzjoni fis-suq ta' oġġetti pirotekniċi.

Skond Joseph Muscat, Membru fi ħdan dan il-Kumitat, "dan huwa kompromess bilancjat li jippermetti t-tkomplija ta' manifattura piroteknika artiġjanali bħal dik f'Malta … filwaqt li tenforza aktar aspetti ta' saħħa u sigurta'."

L-objettivi ta' l-abbozz tad-Direttiva

Il-proposta ppreżentata mill-Kummissjoni dwar it-tqegħid fis-suq ta' oġġetti pirotekniċi għandha l-għan li toħloq qafas leġiżlattiv fuq livell Komunitarju li jintroduċi l-kundizzjonijiet meħtieġa ta' sigurta' minimi.

B'hekk għandu jkun żgurat il-moviment ħieles tal-prodotti pirotekniċi u jittejjeb il-ħarsien ġenerali tal-konsumatur u ta' kull min juża' dawn il-prodotti b'mod professjonali.

Barra minn hekk, din il-leġiżlazzjoni għandha wkoll tikkontribwixxi biex jonqsu l-inċidenti relatati mal-logħob tan-nar - li skond estimi tal-Kummissjoni jilħqu l-45,000 fis-sena - u tarmonizza r-rekwiżiti ta' sigurta applikabbli fl-Istati Membri differenti.

Skond il-Kummissjoni, barra milli jiġi stabbilit livell għoli ta' ħarsien għall-konsumaturi, benefiċċju ewlieni ieħor ta' din il-leġiżlazzjoni għandu jkun it-tnaqqis tal-piżijiet fuq l-intrapriżi permezz ta' sistema ta' approvazzjoni armonizzata biex l-oġġetti pirotekniċi jitqiegħdu fis-suq, flimkien mal-ħolqien ta' suq wieħed.

Din l-industrija diġa' għandha valur ta' €7 biljun fis-sena u tinkludi il-logħob tan-nar, kif ukoll tagħmir għall-infigħ ta' l- airbags u l-apparat li jissikka minn qabel iċ-ċinturin tas-sigurta' fil-karozzi f'każ ta' kolliżjoni.

Suq komuni għal-logħob tan-nar

L-abbozz ta' direttiva dwar it-tqegħid fis-suq ta' oġġetti pirotekniċi ppreżentat mill-Kummissjoni jispjega li l-leġiżlazzjoni kurrenti fl-Istati Membri tqassam il-logħob tan-nar fi klassijiet differenti skond il-kwantita' ta' sustanza piroteknika, u f'ċertu każijiet, skond jekk il-prodott jintużax ġewwa jew barra.

Għalkemm dawn is-sistemi nazzjonali ta' klassifikazzjoni juru xebh minħabba li huma bbażati fuq il-kwantita' ta' sustanza piroteknika wżata, dawn m'humiex l-istess.

Metodu armonizzat ta' l-UE dwar l-istandards ta' l-oġġetti pirotekniċi għandu jiżgura li dawk il-prodotti li ma jilħqux l-istandard normali ma jiġux imqiegħda fis-suq fl-UE.

Dawk il-prodotti li jitqiesu li jissodisfaw ir-rekwiżiti tas-sigurta' jiġu mmarkati bis-simbolu CE, bir-riżultat illi dawk il-prodotti mmarkati b'dan is-simbolu biss ikunu jistgħu jitqiegħdu fis-suq.

B'hekk għandha tkun iggarantita ċ-ċirkolazzjoni ħielsa ta' oġetti pirotekniċi fl-UE, waqt li fl-istess ħin ikun żgurat livell għoli ta' ħarsien tal-konsumaturi.

Madankollu, minħabba l-għadd ta' regolamenti nazzjonali differenti dwar il-bejgħ u l-użu tal-logħob tan-nar, il-proposta tal-Kummissjoni tħalli l-possibbilta' lill-Istati Membri biex iżommu r-regolamenti tagħhom stess rigward l-eta' minima u l-bejgħ u l-użu ta' ċerti kategoriji ta' logħob tan-nar.

L-implikazzjonijiet ta' din il-proposta

Hekk kif irrappurtat mill-gazzetti, iktar kmieni din is-sena Joseph Muscat (PES, MT) spjega li bosta mill-miżuri f'din id-direttiva jindirizzaw il-logħob tan-nar kummerċjali magħmul f'pajjiżi Ażjatiċi li jispiccaw jinħarqu fl-idejn konsumaturi f'pajjizi Ewropej mingħajr assikurazzjoni.

Huwa kompla jispjega li f'Malta, il-bejgh lill-konsumatur għall-uzu privat mhuwiex permess.

Għalhekk, għandha ssir distinzjoni f'pajjiżi bħal Malta, fejn il-logħob tan-nar jiġi maħruq skond ir-regolamenti, b'assikurazzjoni u minn persuni bil-permess.

Wara l-vot li ttieħed fil-Kumitat għas-Suq Intern u l-Protezzjoni tal-Konsumatur, is-Sur Muscat spjega wkoll li l-kompromess milħuq jirrikonoxxi l-fatt li f'għadd ta' pajjiżi, specjalment dawk Mediterranji u fosthom Malta, jeżistu tradizzjonijiet kulturali u reliġjuzi li fihom manifatturi artiġjanali jipproduċu logħob tan-nar li jinħaraq minnhom stess f'attivitajiet liċenzjati u koperti minn assigurazzjoni.

Ghalhekk, il-Kumitat qabel li r-regolamenti burokratici ta' l-abbozz tad-direttiva li japplikaw għal manifatturi ta' logħob tan-nar li jinbiegħ lil pubbliku m'għandhomx ikunu jgħoddu għal dawn il-manifatturi artiġjanali.

Fil-fatt f'Malta, ħafna minn dan il-bejgħ ta' logħob tan-nar kummerċjali lill-pubbliku mhuwiex permess.

L-emenda li ġiet adottata favur il-wirjiet tan-nar bħal ma jsiru f'Malta tħalli lill-awtoritajiet jieħdu passi biex jipproteġu t-tradizzjoni permezz ta' regolamenti nazzjonali.

Is-Sur Muscat kompla jfisser li waqt li din id-direttiva ser tistabbilixxi livelli ogħla ta' saħħa u ta' sigurta' - li huwa jappoġġa bis-sħiħ - din m'għandhiex twassal li jitgħabbew spejjeż u burokrazija żejda fuq il-logħob tan-nar li jinħadem f'Malta.

Fi kliemu, il-ftehim li ntlaħaq fil-Kumitat huwa bilanċjat u pożittiv, " kemm għad-dilettanti kif ukoll għal dawk li riedu aktar sigurta' f' dan il-qasam… li jippermetti t-tkomplija ta' manifattura piroteknika artiġjanali bħal dik f'Malta, Spanja, il-Portugal u l-Italja, filwaqt li tenforza aktar l-aspetti ta' saħħa u sigurta' ."

Iżda huwa fakkar ukoll li l-proposta tal-Kummissjoni tagħmilha cara li r-responsabilita' għal regolamenti oħra dwar daqsijiet ta' murtali, distanzi, ħinijiet ta' spettakkli u affarijiet relatati għandha tibqa f'idejn il-gvernijiet nazzjonali.

Ir-rapport dwar il-proposta għal Direttiva tal-Parlament Ewropew u tal-Kunsill dwar l-introduzzjoni fis-suq ta' oġġetti pirotekniċi kien imħejji minn Joel Hasse Ferreira (PES, PT) u jaqa' taħt il-proċedura ta' deċiżjoni konġunta.

Ir-rapport kif adottat mill-Kumitat għandu jiġi diskuss matul is-seduta plenarja ta' Ottubru fi Strasburgu, fejn jistgħu jiġu adottati xi emendi ġodda.

2006-09-12 Rapporteur Joel HASSE FERREIRA PES PT 20060912IPR10570 Il-proposta tal-Kummissjoni, ir-rapport tal-Kumitat u l-emendi adottati


Il-MPE jagħtu l-appoġġ tagħhom għall-Aġenzija ta' l-UE għad-Drittijiet Fundamentali, li għandha tibda fl-2007

Drittijiet tal-bniedem

Aġenzija ġdida għad-Drittijiet tal-Bniedem għall-2007

Il-Kumitat għal-Libertajiet Ċivili tal-Parlament appoġġa bis-saħħa t-twaqqif ta' aġenzija ġdida ta' l-UE dwar id-"drittijiet fundamentali" li għandha tkun stabbilita fi Vjenna.

Madanakollu, dan irid illi l-mandat ta' l-Aġenzija jiġi estiż biex jinkludi mhux biss il-25 Stat Membru preżenti, iżda wkoll dawk li qed jirsistu biex jidħlu fl-Unjoni u l-pajjiżi li magħhom l-UE għandha "ftehim ta' stabilizzazzjoni jew assoċjazzjoni".

Ir-rwol ewlieni ta' l-Aġenzija ser ikun biex tiżgura illi l-valuri mħaddna mill-Karta tad-Drittijiet Fundamentali jiġu rispettati.

II-Karta hija maqsuma f'sitt kapitli: Dinjità, Libertà, Solidarjetà, Ugwaljanza, Ċittadinanza u Ġustizzja.

Hija tkopri kollox mid-dritt għal paga ugwali għall-irġiel u għan-nisa sad-dritt ta' aċċess għall-kura tas-saħħa u trattament mediku.

Ix-xogħol prattiku tal-personal fi Vjenna ser ikun biex tiġi ssorveljata l-qagħda tad-drittijiet tal-bniedem fl-UE, joffri pariri dwar titjib, joħloq kuxjenza dwar il-kwistjonijiet fost il-pubbliku u jaħdem fil-qrib mas-soċjetà ċivili.

L-Aġenzija ser tissostitwixxi liċ-"Ċentru Ewropew ta' Monitoraġġ dwar ir-Razziżmu u l-Ksenofobija" li diġà huwa bbażat fil-belt kapitali ta' l-Awstrija.

L-Aġenzija għandha tkun "punt ta' referenza" dwar id-drittijiet tal-bniedem

Wara l-adozzjoni fit-13 ta' Settembru tar-rapport li jappoġġa l-Aġenzija, Kinga Gál, il-MPE Ungeriża tal-Partit Popolari Ewropew li abbozzat ir-rapport, qalet illi "l-Aġenzija hija ta' importanza partikolari speċjalment billi r-ratifikazzjoni tal-Kostituzzjoni ta' l-UE [li tinkorpora l-Karta] bħalissa tinsab sospiża.

L-UE għandha tieħu passi immedjati biex tistituzzjonalizza l-ħarsien tad-drittijiet u tal-libertajiet fundamentali taċ-ċittadini".

Hija qalet li tittama li l-Aġenzija fil-futur tkun "il-punt ta' referenza meta jiġu diskussi d-drittijiet tal-bniedem…"

Kwistjoni ewlenija għall-membri tal-Kumitat għal-Libertajiet Ċivili hi r-rwol ta' l-Aġenzija fir-rigward tal-koperazzjoni bejn il-gvernijiet fl-oqsma tal-pulizija, il-ġustizzja u l-ġlieda kontra t-terroriżmu.

Dan iġib miegħu l-kwistjoni sħiħa ta' protezzjoni tad-dejta tal-passiġġieri bl-ajru – u jekk din id-dejta għandhiex titpoġġa għad-dispożizzjoni tal-gvern Amerikan fil-ġlieda kontra t-terroriżmu.

Il-MPE jixtiequ wkoll illi l-Parlament jagħmel konsultazzjoni akbar dwar il-pjan ta' ħidma ta' ħames snin għall-Aġenzija u dwar min ser jieħu l-kariga ta' Direttur.

Id-diskussjonijiet bejn il-gvernijiet ta' l-UE, il-Kummissjoni Ewropea u l-Parlament għandhom jistabbilixxu r-rwol finali ta' l-Aġenzija matul il-ġimgħat li ġejjin.

Jekk jintlaħaq ftehim, il-Parlament jista' jivvota dwar ir-rapport fis-sessjoni plenarja tiegħu tal-11-12 ta' Ottubru, biex b'hekk tkun tista' tibda taħdem minn Jannar 2007.

20060915STO10742 Websajt ta' l-Aġenzija Il-Kumitat Parlamentari Għal-Libertajiet Ċivili Il-Karta tad-Drittijiet Fundamentali